text:
Ibintu byagufasha kurwanya ubwoba.
Buri muntu agira ubwoba mu buzima bwe ,muri ubwo bwoba hari ububa bukomeye yaterwa n’ibyo abonye hari n’ubwo agira ariko ntamenye ko abufite. Ubwoba ni umugambi wa Satani ku muntu kuko Imana ishaka ko umuntu agendana kwizera ,ubwoba ni igikoresho satani akoresha agira ngo yangize ubuzima n’ubugingo bw’umuntu .
Joyce meyer umuvugabutumwa w’umunyamerika wabivuzeho yagize ati:” Namenye ko ari ngombwa kumenya icyo ubwoba ari cyo n’uko bugira nabi kuko iyo tutabimenye butuma tutaba abo Imana ishaka ko tuba ,bisobanuye ko byatugora kugera ku ntego dushaka mu buzima bwa gikirisito”.
Ubwoba butangira nk’igitekerezo icyo gitekerezo kigatera amarangamutima ayo marangamutima akagera aho ategeka imitekerereze y’umuntu .Ubwoba iyo bwaganje umuntu,bumutera gukora ikintu cy’ubugoryi bukamubuza no gukora icyiza kandi cyari gikwiriye ,ubwo bukaba ari bwo buryo satani akoresha yigarurira imibereho y’ abana b’Imana anabakura mu bushake bw’Imana.
Ubwoba ni ikinyuranyo cyo kwizera kuko Imana ishaka ko tugira kwizera ariko satani akaduteza ubwoba nk’uko biboneka mu migani 23:7 (kuko uko atekereza ku mutima ariko ari ,yenda arakubwira ati:”ngwino ngufungurire “,ariko umutima we ntuba uhuje nawe),ibi mbivugiye ko aho ibitekerezo by’umuntu bigiye nawe abikurikira.
Ndifuza ko wagira uguhishurirwa kuri ibi kuko ntuzishima nutabyaza umusaruro ibyiza Imana yaguhaye ntuzaba uwo Imana ishaka ko uba we.Guhishurirwa ikintu ni ukumenya ko uzi ukuri kwacyo kugukura mu binyoma. Kugira ubwigenge bwo kwitekerezaho nabyo ni ngombwa ku mukirisito kuko Bibiliya ibivuga mu baroma 12:2 ngo kandi ntimwishushanye n’ab’iki gihe ,ahubwo muhinduke rwose mugize imitima mishya kugirango mumenye neza ibyo Imana ishaka ,ari byo byiza bishimwa kandi bitunganye rwose , ni ukuvuga ko umukirisito agomba kumenya icyo ubushake bw’Imana ari cyo .
Birakwiye kuba nk’uko Yesu ari ,arakomeye kandi muri we turakomeye ,afite ubutware na twe muri we turi intwari,ni umutsinzi natwe muri we turi abatsinzi ,afite amahoro n’ibyishimo natwe twishimira muri we,arashoboye natwe muri Kristu Yesu turashoboye ,uko kwizera Yesu gukomeye kwagufasha kurwanya ubwoba.
Ubwoba butera ibibi byinshi kuko birimo no gusubiza umuntu inyuma mu byo akora aha natanga urugero ni uko abakirisito bamwe na bamwe baba bafite impano zitandukanye ariko ubwoba bukababuza kuzikoresha ndetse abantu benshi banga gukora ibintu bimwe na bimwe bari bakwiye gukora bitewe no kuyoborwa n’ubwoba.
Gusoma Bibiliya utekereza cyane ku byo usoma wumva icyo Imana ikubwira mu ijambo ryayo n’icyo ikuvugaho, kwirebera muri Yesu kristo no kugira guhishurirwa ni ibintu bishoboza umukirisito kunesha ubwoba agira mu buzima bikamufasha kumenya icyo akwiriye gukora n’icyo yaremewe gukora .


c: text/html

text:
Birashoboka ko kunezeza umukunzi wawe biri mu bikugora bityo agakurizaho kukwinuba cyangwa se guhirahira ashaka kwishakira abandi,ibi byituma usara ngo usizore kuko ntarirarenga ahubwo ngenza make maze witwaze ubushishozi nuko wubake urukundo ruzira imiraba.
Ushobora kuba wumva ko bigoye nyamara ngo mu rukundo byose birashoshoka cyane iyo hari urukundo koko,bivugwa ko abagabo baca inyuma abagore babo baba bishakira ibindi,bishakira ibyiza bidasanzwe nyamara burya bamwe muribo bagenda bishakira kwizerwa no kwiharirwa ku buryo babaho mu buzima bumva ko imitima y’abo bakunda ibari iruhande kandi itabacyekacyeka.
Uti nabigira nte ngo nizerane n’uwo dukundana ?
Muhe urukundo rwuzuye.
ese azajya gushaka urundi rukundo rw’iki kandi aziko ari wowe wenyine wamweretse ko umwizera ku rusha abandi,ari wowe wenyine ahora ahanze amaso akanyuzamo akakumwenyurira ,mwembi mugahuza inseko.
Mu bwire urukundo umukundo.
mubwire neza ko umukunda,umubwire ikiri ku ndiba y’umutima wawe kuko koko yakwemereye ko agukunda wasanga ari wowe w’ubuzima bwe,ngaho nawe ibaze mu gihe uzaba wirinda kumubwira uko umukunda agahura n’abatyaye ku rurimi no mu bikorwa,bizamusaba ubushishozi buhambaye kugira ntabiharire.
Komeza kumukurura.
abagabo aho bava bakagera bakunda abagore ariko bikaba akarusho iyo bigeze ku mubiri w’umugore,niba mwarashakanye ningombwa cyane ko igihe cyo mu buriri kiba icyo kunezerwa kitaba icyo kubwirana imiruho n’ibibazo biri mu rugo ahubwo kikaba icyo kunezererwa hamwe,,,niba mutarashakana nawe hari uburyo wakurura uwo ukunda kandi utiyandaritse, guma uko uri ,mwiyereke uko uri wenda niko agukundira ,irinde kwifata uko utari cyangwa ngo utekereze ko azarushaho kugukunda kuko witwaye nk’abanyamideli ahubwo ba wowe kuko aribyo bigutandukanya n’abandi.
Koresha ukuri
Irinde akarimi kabeshya imbere y’umukunzi wawe bityo nawe azarushaho kukwizera,kimwe mu bintu bishengura abagabo n’ukubeshywa n’abo bakunda ariko kandi uko uzi ko ikinyoma gishobora kugushengura ni nako nawe iyo kigeze ku mutima we gisya kitanzitse,irinde kuba wamurakaza rero wifashishe kumubeshya ahubwo umubwize ukuri ,ejo atazavaho agucyecyera kumuca inyuma agakurizaho kuguta ,erega ntiyabura gutekereza icyo uvugana na babagabo cyangwa babasore kuko aragukunda kandi yumva utajya kure y’umutima we ,ngaho rero wibyita gufuha cyane ko nawe uzi neza ko atarenza urugero,
Ishimane n’uwo wahisemo.
shaka uko wakishimana n’uwo ukunda,niyo byafata igihe gito cyangwa ntimukore ibihenze mwishimire muri ducye mufite icyambere n’ukugira ibihe bizahora iteka ku mitima yanyu.

robotstxt: allowed

filter: keep


text:
Umunabi mu bakunda kwibasira Mani Martin ku mbuga nkoranyambaga inshuro nyinshi ubyutswa n’amateka y’igihe kirekire yamaze ari umukirisitu mu itorero ADEPR, bituma ibikorwa akora nubwo ari umuhanzi bigira ishusho yihariye itandukanye n’iy’abandi rimwe na rimwe akibasirwa.
Uyu muhanzi muri iki gihe iyo abajijwe ku bijyanye n’idini asengeramo avuga ko aho basenga Imana hose ahajya. Yemeza ko nubwo atarwanya abafite aho bahurira bagafatanya gusenga mu idini rimwe ukwaryo, icyo ashyira imbere ari umutima w’umuntu n’ineza yawo.
Mu kiganiro aherutse kugirana na IGIHE, Mani Martin yasubije ibibazo byuririye ku bitutsi yatutswe n’inabi yutswe na bamwe bagize uburakari bukomeye ku migenzereze ye, uko yifotoza, uko yiyogoshesha n’ibindi muri rusange bimutandukanya n’uko yahoze azwi.
Yemera ko bijya bimubaho kuba yabona ubutumwa bumubwira nabi cyangwa agahura n’umuntu utanyuzwe n’uko yahindutse aho bamwe bavuga ko yataye agakiza akaba umupagani udasenga. Avuga ko yakira ibitekerezo bya buri wese ariko byagera mu gucirana imanza akabibona nk’imirimo ‘itari ngombwa’ abantu bongera ku yo basanzwe bafite ibabeshaho.
Yagize ati “Nta muntu n’umwe nifuza ko asabira imbabazi imyumvire ye kuri njyewe, ni uburenganzira bwe cyane. Nta n’umuntu kandi na we nteganya gusaba imbabazi kubera uko numva imibereho yanjye cyangwa uko mbayeho kuko nta n’umuntu n’umwe nteganya kubaho uko abyumva.”
Yongeyeho ati “Buri muntu wese aba afite uko yakuze, uko yarezwe, ibyo ukunda n’ibyo yanga. Ntabwo bishoboka ko wagendera ku by’abandi bakwifuzaho mu by’ukuri. Nta muntu imyemerere ye ifite icyo intwaye. Oya. Uwo ari we wese, uko yemera kose njyewe dushoboye kubana kandi nicyo no kuba ndi umuhanzi bimaze.”
Mani Martin avuga ko asenga ndetse akemeza ko atabaye umupagani nk’uko bamwe babivuga. Avuga ko kuri we idini y’ukuri ari umutima wa buri muntu ku giti cye ariko icyiza kuruta byose ngo ni ukugira urukundo, gutinya Imana, gutinya icyaha, gufasha abantu uko bishoboka no kwirinda ivangura ku bo mufite ibyo mudahuje.
Ati “Niyo dini y’ukuri kuri njyewe ariko kugira wenda ahandi hantu abantu bahurira bagasenga, bagaterana nabyo ndabyemera cyane ariko si byo mpa intebe nini muri njye.”
Mani Martin iyo abajijwe kimwe mu byo atishimira mu idini ndetse akabibona nko kuvangura no kurobanura ku badahuje imyemerere avuga ko akiri muto yajyaga akunda kumva inkuru z’umusore n’inkumi bakundanye ariko kubera ko badahuje imyemerere mu gusenga cyangwa ababyeyi babo batabyishimiye bigasenya umubano wabo.
Yagize ati “Birumvikana, imyemerere ni ikintu gikomeye cyane ariko iyo bigeze ahantu umuntu atashyingira undi, abantu babiri bagakundana hanyuma kwa kwemera Imana kukaza kuba ari ko gutuma batabana kandi ubundi Imana ari urukundo, ubundi ibanisha abantu, aho mpita numva ko ahari iyo myemerere iba iri gukina, iba iri gufata inshingano zitandukanye n’impamvu mu by’ukuri yagombye kuba ihari.”
Yanavuze ko mu bindi byatumye abona ibintu mu buryo abibonamo muri iki gihe harimo no kuba hari imiryango imwe n’imwe yagiye abonaho kutakira amahitamo y’umwe mu bayikomokamo washatse kujya mu yindi myemerere ku buryo hari n’aho yabaga nk’igicibwa.
Ati “Ibyo narabibonaga iwacu mu cyaro. Byatumye nkura numva ko ikintu nyamukuru mu by’ukuri abantu bagashyize imbere ari ukumenya ikiduhuje, icyo duhuriyeho. Niba ari ubumuntu duhuriyeho nk’abantu, niba ari ubunyarwanda duhuriraho nk’abanyarwanda, niba ari Imana duhuriraho nk’abemera, numva ari cyo kintu nyamukuru cya mbere kuri njyewe.”
Mani Martin avuga ko nubwo adafite idini ryihariye yavuga ko arimo najya kubaka umuryango azanyura mu nzira nk’iz’abandi.
Ku bijyanye no kurushinga akubaka urugo, Mani Martin avuga ko ari imwe mu ntambwe yifuza guterana n’indi mishinga yihaye kugeraho mu myaka itanu iri imbere ariko ngo urukundo ni Imana irutanga ntiyiha igihe nyacyo azabonera urw’ibihe byose agafata icyemezo cyo kuva mu busiribateri.
Yavuze ko imishinga ashyize imbere ari ugukora umuziki no kuwagura akagera ku rwego rundi abifashijwemo n’uwo yakoranyemo na Sauti Sol, Eddy Kenzo n’izindi ndirimbo zirimo iyitwa “Chalala” n’izindi. Yaherukaga gusohora iyitwa ‘Romantic’ ivuga ku rukundo.
Amafoto na Video: Kazungu Armand


text:
RDF yatangaje ko ibi bikorwa bizarangira hagati muri Nzeri, muri icyo gihe hakazitabwa byihariye ku bikorwa birebana n’ubwubatsi ndetse n’ubuhinzi.
Ibikorwa muri izo nzego ngo byakerejwe n’imvura ikomeye yaguye mu minsi ishize ndetse n’igihe cyanyuzemo hagati y’imyaka ibiri y’ingengo y’imari, kuko u Rwanda muri Nyakanga rwinjiye mu mwaka wa 2018/2019.
Yakomeje igira iti “Ku rundi ruhande, ibikorwa mu rwego rw’ubuvuzi bakozwe muri RDF COP 18 byasojwe ku wa 31 Nyakanga 2018 nk’uko byari byiyemejwe mbere, bigeze ku ntego ya 83.7% bitewe n’ibibazo bijyanye n’ingengo y’imari.”
“Mu gihe harebwa uburyo bwo kwirinda ibyo bibazo mu gihe kiri imbere, umusanzu w’ibikorwa b’ubuvuzi uragaragara cyane urebye umubare w’abarwayi bavuwe n’igihe byakozwemo. Icyo gice cya RDF COP 18 cyafashije abarwayi bari mu bice bya kure, abafite uburwayi bukomeye ndetse n’abatishoboye babasha kuvurwa, bose ku buntu.”
Imibare ya RDF igaragaza ko kugeza kuwa 31 Nyakanga 2018, RDF yari imaze kuvura ku buntu abaturage 77,309 mu 113000 yari yiyemeje, bihwanye no kuba yarageze ku ntego kuri 68.4%.
Gusa muri uru rwego rw’ubuvuzi, bitewe n’indwara yavurwaga hari aho intego yagezweho 100% kuko nko mu kubaga abafite ibibazo by’amenyo hateganywaga 200 habagwa 1171 bingana no kugera ku ntego kuri 586%; naho ku bijyanye n’ingingo (Orthopedics) hatangwa ubuvuzi ku 156% no kubaga 152%; naho kuvura indwara z’abagore biba 76.1% mu gihe kuzibaga byari 44.3%.
RDF yavuze ko kongera igihe cya COP 18, bizatuma yo n’abafatanyabikorwa barushaho kwita ku bikorwa by’ubutabazi mu bwubatsi bw’inzu n’ubuhinzi.
Yakomeje igira iti “Kubaka inzu bizagabanya umubare w’abaturage badafite aho batuye by’umwihariko mu Ntara y’Iburengerazuba n’Amajyepfo bagizweho ingaruka n’imvura nyinshi iheruka.”
“Intego yari yihawe mu bikorwa by’ubuhinzi yagezweho hejuru y’intego yari yihawe ariko izakomeza hagamijwe gutegurira ubutaka buhagije mu gihembwe cy’ihinga A, binyuze mu kwifashisha imashini.”
Intego ijyanye n’ubuhinzi yagezweho 110.7% kuko RDF yari imaze gutunganya hegitari 4995.9 mu gihe yari yariyemeje hegitari 4511.
Mu bijyanye no kubaka inzu, RDF yari yiyemeje kubaka inzu 3635, gusa kugeza ku wa 31 Nyakanga inzu 747 zari zitaratangira, 309 ziri gukorerwa umusingi, 1008 ziri kuzamurwa, 205 ziri gusakarwa mu gihe 866 zari zirangiye.
Mu kubaka amashuri RDF yateganyaga 125 ariko kugeza ku wa 31 Nyakanga, 14 yari ari kuzamurwa, 103 ari gusakarwa mu gihe umunani ari yo yari arangiye.
Muri ibyo bikorwa kandi RDF yasiramuye abagabo 40,390 hakoreshejwe uburyo bw’impeta no kubaga, mu gihe yateganyaga 30,000, bingana no kugera ku ntego ku 135%.


text:
Abahinzi bato bavuga ko ibihingwa ngandurarugo bititaweho cyane muri politiki y’ubuhinzi ivuguruye (PSTA4), kandi ari byo bituma ibyo kurya mu ngo nyinshi biboneka, bityo bagasanga atari byiza guhingira isoko ko ahubwo byaba ugusagurira isoko abahinzi bamaze kwihaza.
Ibi byavugiwe mu bitekerezo by’abahinzi bato kuri uyu wa Kane tariki 30 Ugushyingo, mu nama yateguwe n’ikigo mpuzabikorwa mu bushakashatsi n’iterambere ( ACORD Rwanda).
Ifoto: Habimana C.
Minani Emmanuel, umukozi w’Akarere ka Bugesera ushinzwe ubutaka mu murenge wa Juru avuga ko nawe abona hari ibitaranozwa, yagize ati “Usanga ubuhinzi ngandurarugo butaritabwaho ku rugero ruhagije kuko niba hari gahunda za Leta zivuga ku kwihaza mu biribwa ariko ugasanga mu murenge cyangwa mu karere hakiri abana bafite imirire mibi, byerekana ko bitaragera ku kigero gishimishije”.
Akomeza agira ati "Hakwitabwa cyane ku gishushanyo mbonera cy’imikoreshereze y’ubutaka kuko aho usanga hakwiye kuba hakwera imyaka itunga abantu ari ho hubakwa cyane amazu bitewe na gahunda z’iterambere ry’igihugu. Ikindi umuturage akwiye kwegerwa cyane n’ubuyobozi kugirango agaragarizwe akamaro k’iyi politiki nshya y’ubuhinzi kugirango abashe kubona umusaruro uhagije."
Iki gikorwa kitabiriwe n’abahinzi bato (Ifoto: Habimana C.)
Nyiramugwera Immaculee, umuturage w’i Busogo mu karere ka Musanze avuga ko hari n’imbogamizi ku guhinga igihingwa kimwe, ati “Uhinga ibigori ugategereza amezi ane kugirango abana barye, turifuza ko Minisiteri yakongera ikamanuka ikumva ibyifuzo by’abahinzi batoya, ikaba yakumva niba kubera agasambu gato umuturage afite atagahingamo ikintu kimwe ahubwo yatera umurngo wenda w’ibigori undi murongo akawuteramo nk’ibishyimbo.”
Munyentwari Francois, umuyobozi mukuru wa ACORD Rwanda avuga ko iki gikorwa cyari kigamije gutanga ibitekerezo by’abahinzi bato kandi bizeye ko Minisiteri y’ubuhinzi n’ubworozi izabyongera muri iyi Politiki y’ubuhinzi irimo kunozwa, yagize ati "Twahamagaye MINAGRI ngo tuyigezeho ibyifuzo by’abahinzi bato mu gutegura gahunda y’ubuhinzi, hari ibyifuzo bifatika birimo uruhare rwa bo mu byemezo bifatwa muri gahunda z’ubuhinzi, abahinzi bato bifuza ko nabyo byahabwa umwanya kuko nibyo bakuraho ibidutunga mu ngo zacu, tureke kuvuga gusa guhingira amasoko ahubwo tuvuge gusagurira amasoko."
Munyentwari ageza ku bahurijwe i Kigali ibyifuzo byatanzwe n’abandi bahinzi (Ifoto: Habimana C.)
Agendeye ku bitekerezo ACORD yakusanyije mu bahinzi bato mu biganiro yagiranye nabo mu turere dutandukanye, Munyentwari yagize ati "Hari ibiri mu nyungu z’abahinzi bato bituma ibiribwa biboneka mu ngo basaba ko byashyirwamo ingufu kurushaho, cyane cyane ko igenamigambi rihari rigambiriye guhinga ujyana ku isoko, guhinga twongera ibyo twohereza hanze kugirango twongere ubukungu. Ibihingwa ngandurarugo ntago byatekerejweho cyane, ikindi ni imikoreshereze y’ubutaka, nko kubungabunga inkuka z’imigezi n’ibiyaga, abahinzi barashaka kwegera amazi aho kuyahunga, aho kugirango batere imigano gusa ahubwo banatere ibihingwa ngandurarugo. Hari igitekerezo cyo kwegurira ubuhinzi abikorera, abahinzi bagashaka ko ahubwo nabo bahabwa ubushobozi bakaba abikorera."
Semwaga Octave, umuyobozi ushinzwe gahunda z’ubuhinzi muri Minisiteri y’ubuhinzi n’ubworozi (MINAGRI), avuga ko gahunda yo guhinga igihingwa kimwe abahinzi bakwiye kugisobanukirwa, kuko niba ugihinze kikaguha umusaruro kiguha amafaranga ukabona n’ibindi.
Ku bijyanye no guhingira amasoko avuga ko hataba havugwa amasoko ya kure gusa kuko harimo n’amasoko yo mu karere u Rwanda ruherereyemo ndetse n’ayo imbere mu gihugu.
Gahunda y’ivugururabuhinzi ya 4 ya Leta y’u Rwanda yateguwe ku bufatanye n’inzobere z’Ishami ry’Umuryango w’Abibumbye ryita ku buhinzi n’ibiribwa, (FAO) ku nkunga y’amafaranga y’umuryango w’ubumwe bw’uburayi (EU), iyi gahunda irimo inkingi enye zirimo Ubushakashatsi, Kongera umusaruro, Kubonera umusaruro amasoko ndetse no gukomeza urwego rw’ubuhinzi no gufasha abikorera gushora imari mu buhizi, ikaba yitezweho kuzahanga imirimo mishya ndetse ikagabanya n’ubukene bukava kuri 39% nk’uko bimeze ubu bukagera nibura kuri 15% mu myaka 6 iri imbere.


text:
Bamwe mu bakirisito bo mu itorero rya EPR Paruwasi ya Rubengera, batewe agahinda n’uko ahakabaye hakorera ibiro bikuru by’itorero ryabo hahinduwe akabari k’inzoga kandi ari ikizira kuri bo. Umuyobozi wa Perisibiteri ya Rubengera avuga ko ikigo cybatswe ari icy’ubucuruzi Atari ibiro by’itorero.
Ni mu mudugudu wa Nyamagana, Akagari ka Gisanze, Umurenge wa Rubengera mu Kerere ka Karongi, ahakoreraga ibiro by’itorero EPR Rubengera ubu birimo akabari, n’ahari hagenewe amacumbi y’abashumba baje mu mahugurwa ndetse n’abandi bakirisito ubu hahinduwe amacumbi rusange.
Abakirisito bavuganye n’Ikinyamakuru Panorama ariko tudatangaza amazina yabo kubera umutekano wabo, batubwiye ko izo nyubako zahinduwe akabari n’amacumbi rusange zubatswe na EPR rejiyo (Region) ya Rubengera ku bufatanye na rejiyo ya Nahe na Gulani (Nahe und Glan) yo mu Bugade, yatashywe ku mugaragaro mu 2004.
Izo nyubako zarimo ibiro bikuru bya EPR rejiyo ya Rubengera hagombaga gukoreramo Umuyobozi wa Rejiyo, Umwungirije, Umunyamabanga ushinzwe ubutegetsi n’imari, umukozi ushinzwe Diyakoni (Ikigega cy’itorero gifasha abakene) n’umukozi ushinzwe iterambere.
Amacumbi yari agenewe gucumbikira abaje mu nama z’itorero ku rwego rwa rejiyo n’abahandi, abashumba bo muri Rubengera bagacumbikamo ku buntu na ho abavuye ahandi bakishyura kimwe cya kabiri. Ariko kandi ikigo cyakoraga n’imirimo yo kwakira inama n’ibindi bikorwa by’abandi bantu bitarimo inzoga.
Mugabo Yuwakimu (izina rihimbano) yabwiye ikinyamakuru Panorama ko gukunda inyungu z’amafaranga aribyo byatumye umushumba mukuru wa Perisibiteri ya EPR Rubengera, Past Albertine Nyiraneza, afata icyemezo cyo kwimuka mu biro akabisimbuza akabari n’amacumbi rusange.
Agira ati “Byiswe ko ari umwanzuro w’inama y’itorero, ariko icyemezo cyari cyafashwe na Pasiteri Mukuru agitsimbararaho baracyemeza. Yavugaga ko ikigo kitunguka kandi bashakamo amafaranga menshi. Bahakodesha amafaranga asaga miliyoni, hanyuma aho bakorera ubu bahakodesha ibihumbi ijana na mirongo itanu. Icyatubabaje ni uko ako kabari kari mu irembo ry’urusengero n’amacumbi ashobora kuba akorerwamo ibibi.”
Sekamana Eliyabu (izina rihimbano) yabwiye ikinyamakuru Panorama ati “Ikibabaje kandi ni uko n’iyo habaga inama bagombaga gutira intebe n’ameza byo mu kabari, kuko ibikoresho byose babihaye rwiyemezamirimo ku mafaranga make. Ubwo babaga bari mu nama bamwe babigiraga urwenya bati ‘Satani arimo kuzamukira muri aya meza.”
Amakuru yakomeje agera ku kinyamakuru Panorama ni uko ubuyobozi bw’Itorero ku rwego rw’igihugu bwashatse kubihagarika, bamutumira mu nama babiganiraho bamusaba gusubiza rwiyemezamirimo amafaranga yabahaye, ariko Pasiteri Albertine Nyiraneza aratsimbarara arabyanga.
Ikindi cyongerwaho ni uko izo nyubako ngo zakodeshejwe bashaka ko zizishyura umwenda wa miliyoni eshatu rejiyo ibereyemo ikigo cy’igihugu cy’imisoro n’amahoro (RRA).
Abakirisito bavuga ko bifuza ko ako kabari kakurwa mu kigo cy’itorero, kuko bigayitse kuko itorero ubwaryo ritemera akabari, kandi bidakwiye ko amacumbi y’itorero yakorerwamo ibyo Imana yanga urunuka.
Mu kiganiro kirambuye n’Ikinyamakuru Panorama, Pasiteri Albertine Nyiraneza, yatubwiye ko koko iyo nzu itorero ryari riyifitemo ibiro ariko ryitije inzu yahoze ari iya koperative y’urubyiruko rw’itorero.
Agira ati: “Twari dufite aho itorero rikorera ariko hari hatoya. Kubera ko iriya nzu itakorerwagamo twahisemo kuhitiza, turahakorera. Kubera ko ari ahantu hagenewe ibikorwa by’ubucuruzi, twahisemo kuhakodesha kuko ikigo cyarimo imisoro y’Ikigo cy’Igihugu cy’imisoro n’amahoro, kugira ngo dushobore kwishyura.”
Akomeza agira ati: “Centre Ubucuti yubatswe ari ikigo cy’ubucuruzi. Mu myaka ya 2009-2013 cyarimo umwenda w’imisoro ugera kuri miliyoni umunani z’amafaranga y’u Rwanda. Twarahatirije turakora ariko umwenda ntiwarangira. Twakoze inama twiga uburyo twakuramo icyo gihombo, duhitamo kuhakodesha abikorera. Inzu ntizubatswe ari ibiro by’itorero, zubatswe ari iz’ubucuruzi…”
Pasiteri Nyiraneza akomeza avuga ko ikigo cyose bagikodesheje ndetse n’iyo nzu yari iy’urubyiruko ku buryo amafaranga avamo abafasha kwishyura umwenda wa RRA, kuko amafaranga y’ubukode atangwa asaga miliyoni imwe. Ati: “Erega uhakorera business na we ni umukuru w’itorero.”
Nyiraneza yemera ko ayo macumbi yajyaga abafasha gucumbikira abapasiteri baje mu nama kandi ko n’ubwo bayahaye abikorera, iyo bafite inama na bwo ariko bigenda. Hari amafaranga ikigo gitanga afasha mu mirimo y’itorero ya buri munsi.
Ikindi kandi uyu mushumba avuga ni uko igihombo cyateye mu bikorwa binyuranye bya EPR mu gihugu hose. Gukodesha ikigo cyabo babikuye kuri Centre Bethania i Karongi yeguriwe abikorera, Centre ya Nyagatare na yo niko byagenze, ndetse na Centre Isano y’i Gikondo mu mujyi wa Kigali yigeze gushyirwa ku isoko habura uyikodesha.
Panorama


text:
Mu gushaka kumenya byinshi kuri yo, twagerageje kwegera muganga uvura yi ndwara maza adusobanurira byinshi bitandukanye kuri yo
Ese indwara ya cystite ni ndwara ki?
Cystite ni indwara yibasira inda yo hasi cyangwa mu kuziba cy’inda ikahazahaza, ahanini abahanga bagaragaje ko iterwa n’imikorere mibi y’impyiko cyangwa se uruhago narwo rukagira ikibazo bitewe n’ubwandu buba bwaturutse hanze cyangwa se za bacterie ziva hanze y’umubiri, iyi ikaba ari indwara ikunze kwibasira abari n’abategarugori bitewe n’imiterere y’imyanya ndangabitsina yabo ariko n’abagabo bashobora kuyirwara nk'uko muganga Desire abisobanura
Ese iyi ndwara iterwa n’iki?
Isuku nke mu bwiherero
Kudakaraba neza mu myanya y’ibanga
Kutivuza neza indwara zandurira mu mibonano mpuzabitsina
Kuba umuntu asanzwe afite ibibazo by’uruhago
Ni ibihe bimenyetso biranga umuntu urwaye cystite?
Muganga Desire avuga ko bimwe mu bimenyetso biranga indwara ya cystite harimo:
Guhora ubabara mu kiziba cy’inda
Guhora wumva wokera bikomeye
Kumva uremerewe mu kiziba cy’inda ndetse unatonekara cyane
Gucika umugongo wo hasi
Kubabara mu gihe wihagarika
Gukora imibonano mpuzabitsina ubabara cyane
Kutajyira mu mihango igihe
Ni izihe ngaruka zishobora guterwa n’iyi ndwara?
Kunanirwa gukora imibonano mpuzabitsina burundu
Kutajya mu mihango
Kutajya muri ovulation
Gukora nabi kw’impyiko mu buryo bwo kuyungurura amaraso cyangwa imiyoboro y’inkari
Dore bimwe mu byo kurya bishobora kugufasha kuvura iyi ndwara
Igitunguru cy’umweru
Amazi menshi
Imboga rwatsi kandi nyinshi
Mu gihe wafashwe n’iyi ndwara ibi byo kurya ntibigukize burundu ushobora kwegera ivuriro relax life center bakagufasha kugira ubuzima buzira umuze


text:
Koloneli Serubuga,
Mperutse gusoma inyandiko wagejeje ku basomyi, aho utanga ubuhamya kw’iyicwa ry’abo wita abanyepolitiki bo kuri Leta ya mbere.
Kuba umuntu nka we yiyemeza gutanga ubuhamya ku byabaye muri kiriya gihe, ni igikorwa gikomeye, nifuje gushimira mbikuye ku mutima. Mu ntangiriro y’iyo nyandiko uragira uti : « ikifuzo cyo kumenya uburyo bariya banyepolitiki bapfuye gifite ishingiro kandi ndagishyigikiye byimazeyo ». Ngushimiye iyi nkunga uduteye, …Ndagushimira kandi icyubahiro ugaragariza ababyeyi bacu n’imiryango basize. Benshi bakakurebeyeho.
Nyamara iyi nyandiko yawe nasomanye igihunga, n’amatsiko menshi yansigiye inyota n’ibibazo byinshi mu mutwe. ku mpamvu ebyili. Iya mbere ni ukukukubwira uburyo nagiye nsesengura bumwe mu buhamya utanga, iya kabili ni ukugirango nk’umwe mu bantu bake cyane bafite ukuli kwose kuri ariya mahano, ngusabe gusubiza bimwe mu bibazo abantu benshi twibaza
Koko rero, uri umwe mu bari ku isonga ya kudeta yahiritse Perezida Geregori Kayibanda. Kudeta yakurikiwe n’ifatwa, ifungwa, n’iyicarubozo rya ziriya nzirakarengane, ntibagiwe urupfu rudasobanutse rwa Kayibanda n’umufasha we.
Nyuma y’iyo kudeta kugeza mu ntangiriro ya za 90 wabaye umugaba wungirije w’ingabo z’ U Rwanda. Umwanya wakugiraga nomero ya kabiri mu buyobozi bw’ingabo z’igihugu nyuma ya Yuvenali Habyalimana wali Perezida wa Repubulika. Byongeye kandi mukomoka mu karere kamwe (Perefegitura ya Gisenyi, uturere twa Kingogo na Bushiru duhana imbibi).
Ibi byose byaguhaga ubushobozi (le pouvoir et les moyens) nibura bwo kumenya ibintu byose bikomeye bibera mu gihugu, niba utabigizemo uruhare rugaragara, ndavuga iyo byabaga bireba imilimo wari ushinzwe nk’umukuru w’ingabo.
Muri iyi nyandiko yawe, uragira uti byose (ukuli kuri buriya buhotozi) bikubiye mu nyandiko y’ubugenzacyaha yakoreshejwe mu gushinja ababigizemo uruhare. Uti kutamenya ibiyikubiyemo ni byo bikurura urwikekwe. Usibye ko utabwira abasomyi aho iyo nyandiko iherereye ngo nabo babashe kuyisoma bisesengurire, bike mu byo twumvise kuri ruriya rubanza rwa Lizinde, Biseruka na bagenzi babo, niba ari rwo uvuga, ni uko ba nyir’ ukuregwa bemeje ko batari bonyine, ko ahubwo bubahirije amabwiriza bahabwaga na Etat-major, yo yabahaga n’uburyo bwo kurangiza icyo gikorwa. Ni ukuvuga muri service wayoboraga. Ndetse hari n’inyandiko nabonye zemeza ko bavuze ko amwe muri ayo mabwiriza ari wowe ubwawe wayatangaga !
Biraruhije kwumva no kwemera ko umuprokireri na ba diregiteri ba gereza, kabone n’iyo baba bakingiwe ikibaba n’umukuru w’urwego rw’iperereza, bahindura gereza ifungiyemo abantu nka bariya, akalima kabo, bakabica urubozo, bose bagashirira kw’icumu, umukuru w’igihugu, umugaba wungirije w’ingabo ntibabimenye. Nawe ubwawe ntubasha kubisobanura, uribaza uko byagenze. Ese abanyarwanda bemere koko ko igihe Klaveri Ndahayo, Niyonzima Maximiliyani, Atanazi Mbarubukeye, Frodouald Minani, Gaspard Harelimana, na bagenzi babo uyu munsi wita « les regrettés », bari barimo kwicishwa inzara n’amahiri n’abakozi ukuriye, we wari ufite ibindi bibazo bikomeye uhugiyemo, ku buryo utigeze ubimenya ? Nyamara iyo nkuru yari yasesekaye no muri rubanda !
Byananiye na none kwumva no kwemera ko Kalisa, Gakire, Gasamunyiga Melchior (et non Ferdinand) bapfuye mu gihe kitarenze ukwezi, ngo inama ya Etat-major igaterana, iyobowe n’umukuru w’igihugu, aho kwiga ku rupfu rw’abo bantu, ngo imenye icyo bazize, ihe imirambo yabo imiryango yabo, irebe uko yakiza abasigaye, ahubwo igashakisha uburyo inkuru z’impfu zabo zajya zitangazwa, zitanyuze mu byuma bya gisirikare ! Ibyo ni ibyo nsoma mu nyandiko yawe ! Ni ukuvuga ko mwari muzi ko n’abandi bagiye gukurikiraho gupfa ? !!! Nyamara ntibari abasaza, nta n’indwara binjiranye muri gereza ! Nk’uko ubyandika ngo ibyemezo byafashwe icyo gihe, ni ibyo kubuza izo nkuru gutangwa zinyuze nyine muri ibyo byuma, no gukikiza gereza bafungiyemo abasirikare. Ahubwo se black out uvuga intandaro yayo si iyo ? Ngo iyo nama yemeje kandi ko ingabo zizajya zibaherekeza iyo basohotse. Ikibazo ni uko uwasohotse atagarutse ! Ikigaragara muri ibi byose ni uko nta muntu wigeze aryozwa urupfu rw’abo bagabo muri icyo gihe. !! None se ubwo twagumya kuvuga ko ingabo n’abazikuriye nta ruhare zagize muri buriya buhotozi? Niba mutaratanze (aha ndavuga Habyalimana Yuvenali na Serubuga Lawurenti) ryo kubatsemba, imyitwarire yanyu, ibyemezo mwafashe nyma y’urupfu rwa bariya, byagaragaye nko gutanga uruhushya rwo gutsemba abasigaye, mu ibanga kandi nta nkomyi.
Ngo nidusome anketi zakozwe mu rwego rwo kuburanisha Lizinde ni zo zizatubwira uko byagenze ! Nkurikije ibyo wandika, icyo zigaragaraza, ni uko abo basirikare (abasirikare bo mu rwego rwo hasi barindaga gereza), bamwe nta raporo bakoze, abandi bazikora bakandika ngo RAS (ntacyabaye cyo kwandikwa), cyangwa se zigahera mu nzira. Ese ibyo ni byo byatwemeza ko wowe n’abagukuriye ntacyo mwari muzi ? None se ibyo wivugira ko mwamenye byo mwabikozeho iki ? Ndavuga urupfu rwa Gakire, Kalisa, n’umunyamakuru Gasamunyiga ? Kubuza inkuru gutambuka, kubuza abantu kwegera gereza ni icyemezo cyanyu, nk’uko ubyiyandikira.
Nongere mbisubiremo umwanya wari ufite waguhaga nibura ubushobozi bwo kumenya ibintu byose bikomeye bibera mu gihugu, niba utabigizemo uruhare rugaragara.
Niba koko icyifuzo cyawe ari uguhesha icyubahiro ziriya nzirakarengane, no guharanira ko ukuli kwunga abanyarwanda, dufashe gutsinda igihu cy’ibinyoma n’iterabwoba gitwikiriye, benshi bashaka gukomeza gutwikiriza buriya bugizi bwa nabi, wemeza ko bwakorewe inzirakarengane, imiryango yazo, Leta y ‘u Rwanda n’igihugu cyose. Muri urwo rwego nk’umwe mu bayobozi bakuru b’inzego z’umutekano w’igihugu waduha ibisubizo by’ibi bibazo tudahwema kwibaza?
- Ukuli ku rupfu rwa Perezida Kayibanda n’umufasha we?
- Impamvu z’ifatwa rya bariya « banyepolitiki » ? kuki bo ? kubera izihe mpamvu ? Hagendewe kuki ? Kuki icyemezo cyo kubica kariya kageni?
- Hari ibindi kandi uzi bijyanye na buri wese ku giti cye (icyo bamuregaga, ubuzima bwe mu buroko, igihe yapfiriye, uko yapfuye, aho yajugunywe), wadufasha kubimenya.
Udafite igihe cyo kwandika, wadutumaho, ukatubwira ibyo uzi, twe tuzabyandika.
Naho ibyerekeye kumenya intandaro y’amakimbirane hagati y’abakiga n’abanyeduga, ndibwira ko iyicwa ry’abo mwita abanyepolitiki bo kuri Repubulika ya mbere ari imwe mu mpamvu, ariko si yo yonyine : Gucira imiryango yabo mu byaro nyuma yo kuyicuza ibyakayitunze, kwima abana babo amashuli, gukumira, kudindiza, gutesha agaciro byakorewe abaturage bo muri kariya karere, nyuma y’uko ingenzi muri bo zihotowe, ibi byose biri kumwe. Ariko mu myumvire yanjye bwite, ntibyakagombye, kuba intandaro y’inzangano hagati y’abaturage. Bifite ababikoze, ntibyakagombye kwitirirwa abaturage batabibatumye, ndetse nibwira ko nabo byababaje nk’abandi bose. Ariko iki ni cyo kibazo k’ingenzi cy’ U Rwanda : abategetsi bagira abaturage bo mu bwoko bwabo, cyangwa uturere bavukamo ingwate za politiki zabo mbi bababeshya ko ari bo bakorera. Nabo bakabyemera.
Cyokora niba icyo mwifuza ari uko dukorana n’abantu bashyigikiye abakoze ariya mahano, ndetse twashaka no kwibuka abacu bakadutera mabuye, byo ntibishoboka. Guceceka cyangwa se kurenzaho sibwo buryo bwo gukemura ibibazo. Ukuli ni ko kwonyine kuzunga abanyarwanda.
Albert BIZINDOLI
Paris, France


text:
Kugira izina ry’ubutwari ntirimenywe na benshi uretse Imana, Ev. Erneste RUTAGUNGIRA
Matayo 26:18 Arabasubiza ati “Mujye mu murwa kwa ntuza, mumubwire muti ’Umwigisha aravuze ngo igihe cye kirenda kugera, ngo iwawe ni ho ari busangirire ibya Pasika n’abigishwa be.”
Umuntu utaravuzwe izina Bibiliya yamwise ’Ntuza’ (umuntu bigaragara ko yari aziranye na Yesu cyane, ndetse yakoranaga bya hafi nawe ariko mu buryo benshi batari bazi) Niwe wafashije Abigishwa ba Yesu gutegura umusangiro wa nyuma wa Yesu mbere y’uko adupfira, nta handi Bibiliya yamugaragaje ivuga izina rye ariko uburyo bagiye bamwisangaho bigaragara ko yari umuntu wa Yesu cyane. Hari bamwe mu basesenguzi bavuga ko uyu muntu yari umwe no mu batware b’icyo gihe ariko ntibashimye ko izina rye rijya ahagaragara kubw’impamvu zitandukanye (Yohana 12:42).
Uyu muntu atwigisha byinshi kubirebana no ’Gukora umurimo w’Imana’ tudaharanira kumenyekana mu isi, rimwe na rimwe turwana intambara ndetse tukababazwa n’uko amazina yacu atavuzwe ko twakoze imirimo y’indashyikirwa; Dufasha abababaye, twubaka insengero, dutanga amaturo aruta ay’abandi etc...Ariko nagira ngo mbabwire iyi ntambara nta mumaro wayo ndetse nta n’ubwo byakagombye kugutera ikibazo ko utamenyekanye mu bantu, kuko Imana ukorera yo irakuzi kandi izi imirimo yawe yose.
Mushakashake uko mwamenya ibyo umwami wacu ashima (Abefeso 5:10) nimubikora ni bwo tuzarushaho kwishimirwa nayo, n’aho abantu batamenya ko wakoze neza, uri uw’igiciro ku Mana. Kwitanga kwawe aho abandi bananiwe bituma uba inkoramutima yayo, Imana irabikubahira. (Yesaya 43:4) Si igitangaza ndetse si n’icyaha ko abantu bakurata ubutwari yewe bashobora no kugutoranya mu bandi ukanabihemberwa, ariko Si inshingano zawe kubirwanira, hari n’igihe ushobora kwibwira ko warushije abandi gukorera Imana, nyamara uri mub’inyuma bitewe n’uko ibyo wakoze ari bicye cyane kurusha abanda batavuzwe.
Ijambo ry’Imana ritubwira abigishwa 12 Yesu yatoranije (Ni byiza kuba baravuzwe) ariko wakwibwira ko aribo Yesu yakoranye nabo gusa? Oya ijambo ry’Imana rivuga abandi 70 Yesu yoherezaga mu murimo ariko batavugwa amazina, kandi bakoze umurimo ukomeye ndetse birukanaga abadayimoni bagahunga, (Luka 10:1-42). Mwibuke ubwo umuhanuzi Eliya yahungaga Yezebeli ngo atamwica, yabwiye Imana ko ariwe muhanuzi gusa w’Uwiteka usigaye, Uwiteka aramubwira ati:
’Subirayo ugende wimikishe Hazayeli amavuta abe umwami w’i Siriya, 16 na Yehu mwene Nimushi na we uzamwimikishe amavuta abe umwami w’Abisirayeli, kandi na Elisa mwene Shafati wo muri Abeli Mehola, uzamusukeho amavuta abe umuhanuzi mu cyimbo cyawe… kandi nzaba nsigaranye abandi ibihumbi 7000 batarapfukamira Baali (Amazina yabo nta na hamwe wayasanga, Nyamara Imana yo yari ibazi ndetse Ibahamiriza ko bagize ubutwari ntibapfukamira ibigirwamana. (1 Abami 19:13-18).
Mwenedata Nongeye kugukumbuza gukora Iby’ubutwari kandi Utagambiriye kubaka Izina ryawe bwite, ahubwo uharanire ko Imana yawe ishyirwa hejuru.
Abantu bakumenya batakumenya Imana ukorera yo irakuzi kandi ijisho ryayo rihora ku bakiranutsi bayo nawe urimo. Ubwo izaza gutabara abakiranutsi ntizabuzwa n’uko utazwi na benshi ahubwo n’iwawe kwa Ntuza izahagera.
Rushaho kugira ubuntu, rushaho kwita ku bababaye, rushaho kubwiriza ubutumwa bwiza abantu bihane bave mu byaha, rushaho kuba inyangamugayo kandi ibyiza ukora ubikore utagambiriye ko uba icyamamare. Umwanditsi Matayo we yabigarutseho avuga ngo nugira ubuntu, ntukavuze ihembe imbere yawe nk’uko indyarya zigira mu masinagogi no mu nzira ngo bashimwe n’abantu. Ndababwira ukuri yuko bamaze kugororerwa ingororano zabo. (Matayo 6:2). Yesu abahe umugisha kandi abashoboze kurushaho gukora iby’ubutwari.
Ev.Ernest RUTAGUNGIRA.


text:
KANDA HANO UREBE VIDEO
IPFUNDO RIDAPFUNDUKA
EPISODE 1
wari umugoroba nk’iyindi yose ikirere gikeye nkuko wari umunsi mwiza kuri Jimmy ibintu byose byari byagenze neza uko yabipanze abantu yari yatumiye bose mumunsi mukuru yari yateguye wo kwishimira impamya bushobozi y’ikiciro cya kaminuza cyakabiri yari yakiriye yari afite akanyamuneza atagatewe n’uko yari ageze kuri urwo rwego ahubwo agatewe n’uko haburaga iminota mike ngo afatirane abantu batarataha apropoze *asabe umukunzi we Pamela ko yamwemerera ubuzima asigaje ku isi azabubeho bari kumwe, ntibyatinze uwari umuyobozi wa gahunda MC aba aravuze “jimmy uyu munsi ntako atagize ngo twishime, yatubwiye byinshi yagezeho hataragira utaha hari ikintu ashaka kutwereka gifite agaciro kuruta zahabu, kiruta ibindi byose mwumvishe ari ibyo navuze cyangwa ibyo we yaba yivugiye, reka ndeke gutinda mumagambo mpamagare jimmy yegere imbere atubwire ndakeka ibyo agiye kutubwira biratuma buri umwe yifuza ko ikirori cyakumeza, jimmy umwanya ni uwawe..” jimmy yegera imbere afata mikoro ati:”mbere yo kugira icyo mvuga, ndifuza ko isimbi ryanjye karabo nahawe n’uwagahanze ineza Pamela yakwegera hano imbere” abantu bari batangiye kumenya aho yerekeza bahita batangira gukoma amashyi, Pamela yegera imbere ahagarara imbere ye jimmy agiye kongera kuvuga micro isa nigize akabazo MC abwira uwari DJ ko yamujyanira indi, DJ wasaga nuri mubintu byinshi ahaguruka yihuta ageze imbere akubitana amaso na pamela amara amasegonda barebana, jimmy abibonye ahita amwaka microphone yari azanye undi asubira aho yari yicaye ahanagura mumaso yibaza niba uwo yarebaga imbere ariwe, mugusubira kwicara pamela amukurikiza amaso jimmy atangira kuvuga avuga amagambo arimo ubusizi byasaga naho ibintu yabiteguye igihe kirekire ako pamela ntiyari akimwumva ukundi agiye kumva yumva jimmy aravuze “…… will you marry me” arikanga kdi ubwo jim yari abivuze inshuro ya gatatu atungurwa no kubona amupfukamye imbere jimmy arongera “will you marry me?” pamella aho kumusubiza arekura ibiganza bye yihanagura mumaso aba asohotse yiruka abantu bacyibaza ibibaye uwari DJ nawe ahaguruka yiruka amukurikira asanga ahagaze hanze imbere yegamye kugikuta cy’inzu ari kurira aba amufashe akaboko pamela ahita amwiyaka amukubita urushyi undi arwana no kongera kumufata pamela aba aravuze “kubera iki Mana ibi bibaye kuri uyu munsi? Omar kuki unkoze ibi bintu?”
IMYAKA 3 MBERE YAHO (uko byatangiye)
“urisanga chr urabona ko ibintu byose murugo byari bigukumbuye” niko console yarimo abwira umukobwa we Pamella ubwo binjizaga ibintu yari amutwaje muri salon, Pamella n’akanyamuneza amwenyura aba aramusubije ati:“maman inzenya zawe ziri mubintu nari nkumbuye” pamella akinjira munzu amaso ye akubitana n’ayo umusore wari wicaye muri salon, ibitekerezo bihita bihinduka atangira kwibaza icyo uwo musore mwiza gutyo yari yaje gukora murugo, yaramwitegereje nk’iminota amasegonda agera muri 30, agiye kumva yumva maman we amukozeho ati:”bigenze bite pame?”
“iki maman?”
“umaze hafi umunota uhagaze bias naho utazi aho uri, injira uyu ni Omar ni shoferi mushya tumaranye ukwezi ndakeka uzamwishimira ni umwana mwiza”
“ese?” ahita akomeza asuhuza Omar ati:”ni byiza kubamenya Omar, njye nitwa pamella…” Omar amuca mu ijambo ati:”njye nari nkuzi nubwo ntari nakakubonye, aha bahoraga bakuvuga ukuntu uri umukobwa mwiza, ko wagiye kwiga hanze, nishimiye guhura nawe” Pamela arimo guseka aba aramusubije ati:”ehh wabonye koko se ndi mwiza?” maman we aba amurebye nabi Omar arikanga, maman we ahita amuca mu ijambo ataragira icyo avuga ati:”Omar, ntubona ko bi bintu bikenewe kwinjizwa kuki utatwakira” aba abafashije bimwe mubikapu barimo binjiza, babijyana mucyumba cya Pamela basoje byose omar arasohoka ajya kwitemberera kuko uwo mugoroba ntakandi kazi yari afite.
Pamela nyuma yo gutunganya ibyo yari yazanye no gutunganya icyumba cye yinjira mubwiherero aroga amaze koga asubira muri salon asanga nta muntu uhari, ahamagara maman we mu ijwi rirerire nawe yitabira mugikoni ati:”Pamela ndimo ndagutegura ibyo kurya, ese buriya ntiwari ukumbuye kurya ibyo kurya maman wawe yatetse?”
Araseka aramusubiza :“cyane ntubizi se ko ari wowe mutetsi wambere urenze kuri iyi si yarurema?” nawe aba arasetse amusangayo atangira kumufasha ari nako baganira amubwira ubuzima uko bwari bumeze hanze nukuntu imyaka 3 yari yaramubereye myinshi cyane na maman we amubwira ibintu byahindutse muri iyo myaka yose.
Byarihuse ibyo barimo biba birarangiye berekeza ku meza bagitangira kurya Pamela aba arabajije :”ese maman kuki omar Atari hano?” maman we ahita ahinduka cyane asa nurakaye aba aramubajije :”hmm ni iyihe mpamvu ariko umwitayeho cyane?”nawe ati:”nabazaga maman byonyine” maman we aba aramubwiye ati:”aya masaha aba ari iwe” ntibongera kuvugana bakomeza kurya bucece basoje bajya kuryama.
“ese ni iyihe mpamvu ndi kuvugana nuyu mutype Omar maman akarakara?”
“mvuze izina rye biramuhindura, turangiza kurya adakoma? Cg we na maman wasanga hari ibindi bapanga?”
“ka nsenge maman abe Atari muri ibi by’abashugamami bateye?”, “ah se ubundi ni iyihe mpamvu ndi kubyibazaho cyane?” “cg natangiye gukunda uriya muhungu? Oya ntibibaho sinakundana n’umushoferi” ibyo nibyo bitekerezo Pamela yamaze isaha atekereza nyuma yuko yinjiye muburiri mbere y’uko asinzira.
Umunsi wakurikiye yabyutse akerewe, ajya muri douche yoga ari kuririmba indirimbo yakundaga cyane ya Bruno maris yitwa…………, asoje ajya mucyumba arisiga atangira kujya afata ikanzu akayigera akongera akayikuramo akarambika ari nako afata indi, abikoze bwa gatatu aba atangiye kwivugisha ati:”ese ko mbona byose bitangaragaraho neza?” aba afashe agakanzu k’umweru yambaraga kakagarukira hejuru y’amavi arakambara aba aravuze :”wow aka niko karatuma Omar abona ko koko ndi mwiza” agiye kumva yumva urugira rurafungutse maman we yinjira atazi aho avuye aba aramubwiye :”Pamela ntumbwire ko watangiye gukunda Omar, ntibibaho ibyo bintu ntibyashoboka”
Ntuzacikwe na Episode ya 2
Niba mukeneye ko iyi nkuru ikomeza ibitekerezo byanyu birakenewe ubundi tugakomeza.


text:
Abana bashyizwe igorora muri Expo 2017
Mu imurikagurisha mpuzamahanga rya 2017 ribera i Gikondo, hari imikino y’abana itandukanye ituma ababyeyi babo babazana ngo babashimishe ariko banasure n’ibindi bimurikwa.
Imikino ihari ikunzwe n’abana hari imyicundo, kurya umunyenga ku cyuma kibazengurutsa, gutwara ubwato no kugenda muri gari ya moshi.
Buri mwana yihitiramo umukino yakunze, maze umubyeyi akamwishyurira ku babishinzwe aho buri mukino wishyurwa amafaranga 1000 ku mwana, agahabwa iminota ari bumare yishimisha.
Bamwe mu bana baganiriye na Kigali Today, bavuga ko iyo mikino ibashimisha cyane ku buryo kuhava baba batabishaka.
Mugisha Pascal w’imyaka 10 ati “Nagiye ku mwicundo numva harimo umunyenga mwinshi ku buryo ntashakaga kuvamo. Numvise ari byiza cyane”.
Liliane na we ati “Naje kugira ngo nishimishe, nagiye ku mwicundo no gutwara ubwato. Numvise ari byiza”.
Ababyeyi na bo ngo bashimishwa no kuzana abana babo muri Expo ariko icya mbere baba bashaka ni kujyana abana mu mikino.
Uyu ati “Twahisemo kubazana muri Expo ngo bishimishanye n’abandi muri iyi mikino, ejo bazasubire ku ishuri banezerewe. Natwe nk’ababyeyi kandi iyo umwana yishimye biradushimisha bikanadutera ishema”.
Imwe muri iyi mikino iba yateye impungenge ababyeyi, ariko zikaza gushira uko abana bagenda bamenyera kuyikina.
Nyuma y’imikino, abana baboneraho gusura ibintu bitandukanye muri Expo, bityo ababyeyi bakagira ibyo babagurira, birimo cyane cyane ‘ice cream’, amata, imyenda, inkwetu n’ibindi.
Photo: Muzogeye Plaisir


text:
13/08/2017, Yanditswe na Innocent Biruka
Ikibazo cy’ubuhunzi, ishimutwa n’inyerezwa ry’abantu n’impfu za hato na hato, ni ibintu bimaze kumenyerwa no kuba akarande mu Rwanda. Ubushyamirane, umwiryane n’intambara, ni indwara idakira mu Rwanda kandi ikomoka kuri politiki y’igitugu, ukwikanyiza no kugundira ubutegetsi. Iyo usesenguye neza, usanga iyi politiki yarabaye umurage,uhereye ku igihe cy’ubwami kugeza magingo aya. Muri Repubulika, abagiye basimburanwa mu myanya y’ubuyobozi bw’igihugu bose, intero n’inyikirizo yabo ni ”vamo nanjye njyemo kandi ngumeho ubuziraherezo”. Muri iyi nyandiko, Innocent Biruka arabigarukaho mu ncamarenga, akatwereka ikigomba kwitabwaho ngo umuzimu uhora utera u Rwanda akarubuza amahoro n’amahwemo, acururuke…
Kuva bicikira ku Rucunshu mu mwaka w’1896 ubwo umwami Rutarindwa yicwaga akamburwa ingoma mu maso ya rubanda, ihererekanywa ry’ubutegetsi rirangwa n’imivu y’amaraso mu Rwanda rwacu. Iyo ubyitegereje ubisangamo ikintu cy’umuvumo. Rutarindwa yagambaniwe ari umwami araterwa apfa nabi. Na n’ubu ntiyacururutse aracyaturyoza amaraso ye, kuko aho guhabwa icyubahiro kimukwiye ngo agende agiye, ubucurabwenge bw’abega bwategetse ko ivu rye rikukumbwa rikajugunywa i shyanga. Uwo gukiranuka nawe si ibya vuba aha.
Musinga nawe, mbere y’uko aba umugabo ingoma ye igahama, abamutegekeraga aribo nyina Kanjogera na basaza be, bamaze imyaka barimarima abatishimiye amahano yo ku Rucunshu. Ngabo ba Nkoronko na Muhigirwa b’ibikomangoma, ngabo abat ware b’Abahutu Basebya, Rukara na Ndungutse… Ntibyabujije aliko ko uwo Musinga nawe muli 1931 akurwaho ku murya ababiligi bakamutwara intambike akagwa i mahanga. Musinga wari intagondwa ari muzima, umuzimu we ntazatworohera bya vuba aha. Rudahigwa yaguye i Burundi atari umucengeri, urupfu ntirwasiganujwe na n’ubu. Uwo azaducanga rirenge !
Ndahindurwa yaguye i mahanga, mwabonye uburyo agatsiko (ka FPR-Inkotanyi) kanze kumwereka abanyarwanda ngo bamwunamire nyabyo bamwugumbire aduhe amahoro. Uwo aturi ho nk’akazeze.
Kayibanda yazize umunaga kandi yaratabariye u Rwanda akaruserukira. Uwo aradufite ga ye ! Habyarimana yarashwe umwambi w’umuliro ajugunywa ishyanga, ivu rye rivangwa n’iry’Abanyiginya Rutalindwa na Musinga. Ni amahano, kugirango Habyarimana azacururuke bizatugora. Sindikubwabo yaguye i shyanga inyuma y’ishyamba, kandi inkotanyi zashizwe ari uko zimutaburuye zimujyana ahatamenywe zimukoresha igipagani zimubeshyabeshya ngo azaganire n’abo asanze atarota abo asize. Ay’ubusa, umuzimu we abazima muzawuzira mpaka!
Fred Rwigema wari watangije urugamba rwa FPR-Inkotanyi (bivuga ko yishwe n’abe kubera amashyari) yaguye ishyanga kandi nawe ntiyigeze ashyingurwa kugeza ubu. Aho kumushyingura ku mugaragaro no mu cyubahiro tumugomba, FPR-Inkotanyi yadukanye agashya ngo irashyingura kuri stade Amahoro umusirikare w’intwari utazwi. Intwari itazi ibaho koko?? Fred Rwigema ko azwi nk’intwari kuki adashyingurwa agasimbuzwa utazwi! Umuzimu we ntuzigera ucweza na rimwe ngo ahe amabanyarwanda amahoro. Iryo ni ihurizo.
Dominique Mbonyumutwa amateka y’u Rwanda atwibutsa ko ari we wabaye perezida wa mbere, imva ye yataburuwe; amagufwa n’ibindi bisigazwa by’umubiri we byimurirwa ahandi. Ibyamukoreweho kugeza ubu ntitubizi n’abo mu muryango ntibashobora kubona uko babaza ibye cyangwa ngo bamuterekere. Umuzimu we uho wishyuza impamvu yavukijwe icyubahiro tumugomba.
Hirya no hino mu gihugu (hafi ku misozi yose) hagiye hatabururwa amagufwa y’abatagira ingano. Inzira karengane z’amahano ndengarugero ya 1994 ubusanzwe zari zashyinguwe mu cyubahiro nk’uko umuco nyarwanda ubiteganya. Ubu barataburuwe amagufwa yabo yanikwa ku gasi aho abahisi n’abagenzi banyura bakibaza imvo n’imvano y’uwo muco mushya wadutse. Umuzimu w’abo bantu birumvikana ko uhora ubuza abanyarwanda igihe bazasubizwa agaciro kabo. Umuterekero wabo ntuzigera ubonerwa umunamuhango uhamye.
Kagame rero Katabirora ibyo byose yarabibwiwe aliko yamye ari Simbikangwa. Sinzi uwamubeshye ko kumena amaraso atagira urugero ari byo bizarengera aye ! Nguwo rero abaye imbohe y’ubutegetsi, ntateze kuburekura ku neza yarabufashe ku nabi. We ubwe yihanuriye ibyago umunsi avuga ngo “iki gihugu nagisanzemo umwanda nzagisigamo umwanda”. Bakundarwanda, bavandimwe, mwiheba kandi mwikwiheba. Ejo hazaba heza kuruta none.
Dupfa gusa kubiharanira twese hamwe nta basiganyije abandi. Abihisha mu mashuguri n’amanjwe y’amaraha mu mahanga bakihunza ikibazo cyacu, bamenye neza ko uru rugamba ari urwacu twese, ko kandi tugomba kururwana tutaruhunze. Nimuhagurukire limwe twereke umubisha ko kuva na cyera rubanda rudaheranwa. Hanyuma tugandare ukwezi kwose duture, twubahirize kandi twugumbire Rutarindwa, Musinga, Rudahigwa, Ndahindurwa, Kayibanda, Habyarimana, Sindikubwabo n’abacu bose bahotowe.
Buzacya igitondo gitangaje twere tugwane mu nda dushinge u Rwanda rushya, u Rwanda rwa bose, u Rwanda ruzira ubwiko, ubutati n’ubuhotozi. Iby’u Rwanda ni amayobera nka yayandi ya Kiliziya y’i Roma. Ariko reka twekwiheba kuko burya ngo Imana yirirwa ahandi igataha i Rwanda. Umunsi izahirirwa n’ubwo tutawuzi yo irawuzi kandi izirirwa irutaka idutoza n’urukundo hagati yacu n’urwo gukunda igihugu kurusha uko twikunda. Ejo heza zarahari ariko haranaharanirwa kuko ngo Imana ifasha uwifashije. Muhorane Imana!


text:
Umugisha wawe uhishe mu gukorera Imana (igice cya 3)
Umuntu nankorera ankurikire, kuko aho ndi n’umugaragu wanjye ari ho azaba. Umuntu nankorera Data azamuha icyubahiro. (Yohana 12:26)
Nihe Yesu aba ashaka ko tumusanga?
Yesu aba mu guca bugufi, niho aduhamagarira kumusanga. Mutekereze Umwami w’abami yavukiye mu kiraro, agahunga ari uruhinja, agakurira mu bukene bukabije i Nazareti, atangiye umurimo awukorera i Galilaya y’abapagani hacuze umwijima.
Iyo abishaka yari kuza nk’Imana ariko yahisemo guca bugufi ku kigero kitabaho ngo n’aboroheje bazamugereho kuko muri kamere ye ahamagara bose ngo bamusange abaruhure.
Uwo nubwo yabanje kugira akamero k’Imana, ntiyatekereje yuko guhwana n’Imana ari ikintu cyo kugundirwa, ahubwo yisiga ubusa ajyana akamero k’umugaragu w’imbata, agira ishusho y’umuntu, kandi amaze kuboneka afite ishusho y’umuntu yicisha bugufi, araganduka ntiyanga no gupfa ndetse urupfu rwo ku musaraba.
(Abafiripi 2:6-8)
Mu isi siko bimeze kubona umuntu ukomeye nka Yesu aca bugufi kuri icyo kigero birakomeye, isi uko yubatse abakire barakira abakene bagakena. Icyatumye Yesu batamwakira nuko yaraje guhindura ibintu uko byubatse.
Mu matorero n’amadini nabwo inyigisho za Yesu ntizakiriwe neza kuko iyo urebye uko abayobozi b’idini babaho wagirango bakopera mu isi. Bakunda icyubahiro, inyungu, amategeko, urugomo, ntibavugisha ukuri,barya ibyo abakene, ibyo byose Yesu yari aje kubihindura abigisha kwiyanga bagakunda abandi.
Yesu aduhamagarira kumusanga aho ari ngo aduhindure, tubeho ubuzima bwera imbuto, ntabwo ariwe wadusanga mu ntege nke tubamo, igikorwa cyo kuza mu isi ngo aduhe Agakiza yarakirangije ahubwo twe dukoreshe amahitamo yacu tumusanga kuko yiteguye kuturuhura.
Ejo tuzareba inyungu ziba muguca bugufi n’Icyubahiro atanga ntuzacikwe........
Niba wifuza gusengerwa cyangwa kugisha inama, waduhamagara kuri +250788422984.
Dusengera ibyifuzo by’abantu k’ubuntu. Sangiza ubu butumwa inshuti zawe.
Pastor [email protected]


text:
Muri iyi minsi ku bakoresha imashini zirimo Porogaramu za Microsoft (aha mutubabarire ku kinyarwanda kivanze n'indimi z'amahanga
), mwabonye ko hadutse Operating nshya ya Window 8, ikunze kugora rero kubona ka kabuton (Akaburungu) ka Windows kakwereka aho utangirira. Twifuje kubasangiza uko mwakwikorera indi Start Menu ibafasha kugera kuri porogaramu zose mwifuza gukoresha mutarinze kujya muri rwinshi
[Amashusho akurikira arabereka uko bigenda ]▼
Shyira akabeba (sourie/Mouce) kuri taskbar Kanda buton y'ibumoso,
zamuka ukande ahanditse Toolbars ukomeze ujye ahanditse New toolbar,
harafunguka idirishya riguha ahanditse Folder hasi maze wandikemo iyi aya magambo. ( Ushobora gukora Copy Paste )
%ProgramData%\Microsoft\Windows\Start Menu\Programs
Urangije urabona Menu ikoze gutya maze ujye uhitamo porogaramu ushaka gukoresha
Clement Mukimbili


text:
Iyo uganiriye n’abaturage bavuga ko hari imbuto zimwe na zimwe zigenda zicika kandi ngo ibihingwa byazo byarafatwagwa nk’ikingi ya mwamba mu rugo.
Aha batanga urugero rw’imbuto y’ibijumba n’iyimyumbati kandi ngo iyo urugo rwabaga rurimo ibi bihingwa ngandurarugo ngo ntirwapfaga kugerwamo n’inzara.
RWANDADAILY NEWS twageze mu bice bitandukanye , twinjira mu masoko tuganira n’abaturage ariko icyo bahurizaho ni uko ibijumba n’imyumbati ari bike ku isoko ibi bigaturuka ngo kuba batakibona uko bibikira imbuto y’imigozi mu gishanga kuko hasigaye hahingwa igihingwa kimwe ku butaka bwahujwe.
Ndeste ngo n’imyumbati nayo igenda irushaho gucika biturutse ku ndwara ya Kabore.
Umwe mu baturage yagize ati:” Nk’uko mu bibona hano muri aka gasoko nta myumbati ihari,n’utu tujumba bari gutandika murabona ko tutakwira aba bantu. Ikibazo ni imbuto twabuze! yaba iy’imyumbati cyangwa ibijumba. Imbuto y’imyumbati yo haba ubwo bayituzanira ariko iza ari nke ku buryo abantu bayirwanira ntawe utwara ingeri zirenga 3.
Ubundi kera iyo urugo rwabaga rurimo ibijumba nta nzara yarugeragamo. Ariko se ubu waba ufite abana 5 ukabazanamo uwo muceli? Umwana wariye umuceli n’uwariye umwumbati baratandukana cyane. Abo bayobozi babawira ko nta nzara dufite ni uko baba bahembwa ku kwezi. Inzara irahari mu baturage.”
Mu myaka yashize abahinzi bashoboraga kwizigamira imbuto mu bishanga bakazayihinga imvura iguye.
Nyamara kuri ubu bavuga ko babuzwa kwibikira imbuto babwirwa ko bene izo zifatwa n’indwara zitandukanye bityo bagategereza iyatanzwe na RAB, ikigo gifite mu nshingano guteza ubuhinzi imbere.
Uku kugura imbuto ya RAB itubuwe ariko nibyo biviramo abahinzi kuyibona igihe cy’ihinga cyararenze bigatuma barumbya nkuko benshi babivuga.
Ubuyobozi bw’ikigo cy’igihugu gishinzwe ubuhinzi mu Rwanda RAB bwo buvuga ko, ikibazo cy’abahinzi babura imbuto mu gihe cy’ihinga bukizi kandi ngo bwakiboneye umuti.
Ngo ahanini byaturukaga ku kuba imbuto yaratuburirwaga hanze y’igihugu.
Dr Ndabamenye Telesphole ni umuyobozi w’ishami ryo kongera umusaruro no kwihaza mu biribwa muri RAB ku rwego rw’igihugu twavuganiye ku murongo wa Telefoni ati:” Icyo kibazo turakizi. Cyaterwagwa n’uko imbuto yatuburirwagwa hanze y’igihugu ariko ubu twatangiye kuyituburira mu Rwanda.
Ubu hamwe na hamwe nko muri Ruhango imbuto y’imyumbati yatangiye kabageraho. Abahinzi bakeneye imbuto iyo ariyo yose bakwegera abacuruzi b’imbuto n’inyongeramausaruro imbuto irahari. Imyumbati yo ikibazo cyari cyatewe n’indwara ya kabore ariko abashakashatsi bakoze akazi gakomeye ko kuyirwanya ku buryo nta kibazo kigihari.”
Mu Rwanda abasaga 80% batunzwe n’ubuhinzi. Abahinzi bakaba basaba inzego zibishinzwe ko zikwiye kujya zibafasha kubonera imbuto ku gihe bakanongererwa ubushobozi n’ubumenyi mu kongera umusaruro ndetse na serivisi zifite inshingano zo gukwirakwiza ibiba byavuye mu bushakashatsi zikabinoza.
rukundoe4@gmail.com


text:
“Yariye karungu” cyangwa “Yarumye karungu”, wakomotse kuri Nyirakamagaza n’umugabo we Karungu bo mu Rwampara rwa Kigali, ku ngoma zo hambere. Bawuca iyo babonye umuntu warakaye yarubiye; ni bwo bavuga ngo “Nimumubise dore yariye Karungu.”
Kubera iyo ngeso y’ubusambo, Rugarukiramfizi yamaze kunaniranwa n’abe mu Buganza, atura mu Bwanacyambwe, ahitwaga ku Gasharu; niho yise Mburabuturo. Amaze kuhatura, umugore we abura amavuta yo kurunga, yajya kuyaguza mu baturanyi be, bakamushwishuriza; bakanga kuyamuguriza. Rugarukiramfizi abyumvise ati “Ino si inturo ni imburabuturo”, izina rifata ubwo.
Biba aho biratinda bukeye arapfa; apfa azize ubusambo bwe. Asiga umugore we Nyirakamugore n’umukobwa we Nyirabishangali n’umushumba wabo Rwujakararo. Yapfuye ari umutunzi wavugwaga cyane; ariko muri ubwo butunzi bwe ntagire abagaragu kubera ubusambo; ni cyo cyatumye apfa asize umushumba umwe waragiraga amashyo atagira ingano.
Nuko haciyeho iminsi wa mushumba Rwujakararo na we arapfa. Nyirakamugore n’umukobwa we Nyirabishangali, basigara muri izo nka bonyine. Bakaba ari bo bakuranwa kuziragira. Umwe yaba yaragiye nka none, undi agasigara ku rugo. Babikora batyo ariko bibagora.
Bukeye mu Rwampara hakaba umugabo Karungu, bamubwira ko muka Rugarukiramfizi ashaka umushumba umuragirira inka. Arahaguruka ajya gukeza Nyirakamugore i Mburabuturo; amusaba amata y’ubushumba, dore ko yari umushumba rwoma, Nyirakamugore abyumvise arishima kuko abonye inshungu yo kumugabanyiriza ingorane.
Karungu amaze kubona ubuhake, asubira mu Rwampara kuzana umugore we Nyiraneza (umukobwa w’ineza isa n’umuyange: igisingizo cye cy’ingeso nziza); ariko Karungu uwo ngo yari igisambo gutambutsa Rugarukiramfizi utarushwaga. Yimuka mu Rwampara n’umugore we, basanga Nyirakamugore i Mburabuturo.
Abaha inka cumi z’imbyeyi z’intizo. Karungu amaze kuzishyikira aha Nyiraneza itegeko ati “Ujye unywa amacunda gusa, naho ikivuguto n’inshyushyu bibe ibyanjye” Nyiraneza yemera ubusambo bw’umugabo we, anywa amacunda, ikivuguto n’inshyushyu abiharira Karungu. Bukeye Karungu yongera kumubwira, ati “Dore tumaze kubona amavuta, na yo ntukayakoreho ni ayanjye.” Nyiraneza abyemera ariko agononwa.
Bukeye agenderera abandi bakobwa b’i Mburabuturo, bayaga urukobwa; abatekerereza urupfu yapfuye, abandi baramuseka; bamwe bamwemeza ko azajya arunga bagasangira. Arita mu gutwi arataha. Nimugoroba Karungu acyura inka arinikiza arazikama. Zihumuje ajya mu nzu, umugore aramugaburira; amuhereza indosho na we yenda indi barasangira. Karungu aramureba ntiyamubuza, ariko arya ajiginywa ku mutima ati “Nzaguharika!”
Bukeye, Karungu ntiyazuyaza ajya kurambagiza umugore ku Kacyiru; ahasanga umugore w’ikirongore witwaga Nyirakamagaza. Aramusaba, aramuhabwa, aratebutsa barashyingira. Nyirakamagaza ageze kwa Karungu amugabanya inka na Nyiraneza. Amutegeka ko atagomba kurya ku birunge.
Bukeye abantu b’i Mburabuturo bamaze kubimenya bati “Uyu si umushumba wa Nyirakamugore, ubanza ari umugabo we wazutse.” Nyirakamagaza we yemera amategeko; ariko akajya abirya rwihishwa. Bukeye Karungu arabimenya; ahimba amageza yandi.
Abwira Nyirakamagaza ati “Kuva ubu nzajya ndya ibirunge bikonje ni byo bingwa neza!” Guhera ubwo umugore yarangiza kurunga agasanga umugabo mu nka akamusigariraho ngo ashokere. Undi agaca ruhinganyuma akajya kwiba bya birunge akabirya. Umugore yatahuka agakubitwa n’inkuba akayoberwa uwamwibye akumirwa. Karungu yacyura akabura ibirunge akamutonganya, bakarara ku nkeke.
Nuko biba akamenyero, Nyirakamagaza amaze gushoberwa atangira kugenzura umwiba. Bigeze mu mashoka y’inka, atuma umwana, ku mugabo we ngo amubwire ko agiye kureba iwabo bamuhururije ko barwaye (ariko ubwo yaramushukaga).
Umwana amaze kubwira se, Karungu ashyira nzira ajya kurya ibirunge by’akamenyero asanganywe. Ageze imuhira asanga umugore yamwihishe. Asumira urwabya rw’ ibirunge akoramo araroha. Nyirakamagaza aramubaza ati “Ubwo uragira ibiki?” Karungu aramwara, aterura urweso rwarimo ibirunge, arucinya umugore rumusandariraho.
Nyirakamagaza ararakara ararubira, afata Karungu amushinga amenyo ku mazuru arashingishira, arashikura aracira; amusiga na bya birunge; induru arayidehera Rubanda barahurura, basanga Karungu yacitse amazuru avirirana n’ibirunge byamuhindanyije. Inkwekwe bayivaho bariyamirira bati “Nyirakamagaza yariye Karungu; yamuriye amazuru amujijije ibirunge yamwibye!”


text:
DY yashinzwe mu 2015, imaze gufasha abanyeshuri basaga 300 kujya kwiga kaminuza mu mahanga, barimo abasaga 50 babonye amashuri bishyurirwa mu bihugu birimo Leta Zunze Ubumwe za Amerika, u Bwongereza, Canada, Chypre, Australia, Turikiya, Ibirwa bya Maurice, u Bushinwa, Pologne n’ahandi.
Umuyobozi Ushinzwe Ibikorwa muri DY Study Abroad Agency, Fabien Mbyayingabo yavuze ko bafasha abanyeshuri bari mu byiciro bitandukanye, yaba abifuza kwiyishyurira cyangwa se abakeneye buruse.
Yagize ati “Dufite amashuri turi gukorana aho wishyura 50% nabo bakakwishyurira asigaye. Ubu twatangiye kwandika abifuza gutangira muri izo kaminuza ziherereye muri Pologne na Chypre.”
Mbyayingabo avuga ko kwandika bizarangira muri Kanama, abandikwa akaba ari abifuza kwiga mu cyiciro cya mbere ndetse n’icya kabiri cya Kaminuza. Amasomo azatangira muri Nzeri 2018.
Iki kigo kivuga ko abifuza kujya kwiga muri aya mashuri mu cyiciro cya mbere cya kaminuza (bachelor degree), bitwaza indangamanota z’imyaka itatu ya nyuma y’amashuri yisumbuye, icyangombwa cy’uko yarangije ndetse n’urwandiko rw’inzira (Passport).
Ni mu gihe abifuza kujya mu cyiciro cya kabiri bitwaza indangamanota, impamyabumenyi y’icyiciro cya mbere cya kaminuza n’urwandiko rw’inzira, ibindi byose DY ikabibafashamo.
DY kandi inafasha abifuza kujya mu mahanga kubona Visa, byaba ari ku mpamvu z’akazi, gusura inshuti, abavandimwe n’ibindi.
DY Study Abroad Agency ivuga ko amakuru menshi aboneka aho ikorera i Remera ku Kisimenti mu nyubako ikoreramo KCB, cyangwa ku mirongo ya telefoni +250 788 307 244, +250 781 607 909 +250 782 029 595 cyangwa kubandikira kuri [email protected] Andi makuru arebana na kaminuza abanyeshuri bashobora kwigamo aboneka ku rubuga www.dystudyabroad.com.


text:
Abagore bakunze kwibaza impamvu abagabo bakunda amabere haba kuyakorakora cyangwa kuyonka, nyamara bizwi ko nta kintu bakuramo nk’uko umwana we ayakenera ashakamo amashereka yo kumutunga no kumukuza.
Larry Young,umuhanga mu Ishami y’Ubuvuzi ku bijyanye n’ibibazo by’imitekerere ya muntu muri Kaminuza y’Ubuvuzi ya Emory muri Leta Zunze Ubumwe za Amerika, yagaragaje ko akamaro konka bigira ku mwana ari nako bigira ku gitsina gabo.
Agaragaza ko mu gihe umwana arimo konka mama we, hari imisemburo yitwa Oxytocin cyangwa se umuti w’urukundo (love drug) ihita yikora bigatuma umubyeyi yita ku mwana we cyane ndetse akamugaragariza n’urukundo ntagire ikindi kintu aha agaciro.
Larry, ibyo abijyanisha nuko iyo umugabo akoze cyangwa yonse amabere y’umugore, nabwo ya misemburo ihita ivubuka mu mugore maze imbaraga z’umubiri we zose zigahita zijya mu kwita ku mugabo bari kumwe ndetse bikanongera ubushake bwo kumwishimira cyane.
Ibyo nibyo bituma abagabo bashakisha amabere y’abagore cyane kuko iyo ayonse cyangwa ayakozeho aba arimo gutuma umugore agira ubushake bwinshi bwo kumwishimira no kumwitaho cyane nta kindi kimurangaza.
Mu nkuru dukesha urubuga elcrema Larry agira ati “ Ugukururwa n’amabere ku bagabo ni gahunda y’ubwonko igihe umuntu w’igitsina gabo wese arengeje igihe cy’ubugimbi. Amabere ni kimwe ubwonko bwitaho mu bikurura ubushake ku bagabo.
Konka amabere y’abagore ni nk’ibanga abagabo bavumbuye rituma abagore bagira nk’umuriro ubagurumanamo bakita kuwo bari kumwe cyane nta kindi kibarangaza.”
941,500 total views, 50 views today


text:
Raoul Bedi, umuyobozi muri Airtel, yatangaje ko ibyo kwagura Bomba pack byakozwe ku busabe bw’abakiliya bifuzaga ko haboneka n’uburyo burushijeho korohera abantu bo mubyiciro byose, dore ko Airtel yiyemeje kugeza ku banyarwanda uburyo bw’itumanaho bworoshye kandi buhendutse, kuko u Rwanda rukwiye ibyiza.
Bomba Pack ni igicuruzwa gishya Airtel yashyize ku isoko mu buryo buhoraho, ifite ibice bitatu aho ushobora kugura pack y’umunsi, iy’icyumweru ndetse n’iy’ukwezi ubundi ukajya uhabwa 1 GB umunsi wose. Ushobora kugura Bomba Pack y’umunsi ku mafaranga 500 Rwf ugahabwa 1GB. Hari pack y’icyumweru igurwa amafaranga 3000 Rwf n’iy’ukwezi ya 10,000 Rwf zose zikaba zitanga 1 GB buri munsi. Kuri ibi hiyongereyeho ubundi buryo bwo kugura pack ya 200 Rwf ku munsi ugahabwa 200 MB ndetse na pack ya 1000 Rwf itanga 1.4 GB, ibi byose bikaba biherekejwe no guhamagara Airtel kuri Airtel no kohereza ubutumwa bugufi ku buntu ndetse no guhamagara indi mirongo ku giciro gito cya 20Rwf ku munota.
Bomba yorohejwe ku buryo buri wese yabasha kuryoherwa na interineti itanga
Ikindi ni uko atari poromosiyo izamara igihe gito, ahubwo ni bumwe mu buryo buhoraho Airtel igiye kujya ihamo abakiliya bayo interineti ku buryo waba uri ku kazi cyangwa ufite ibindi ushaka gukora bisaba interineti nyinshi ubasha kwisanzura. Waba ureba televiziyo, kuvugana n’inshuti, kureba amashusho atandukanye n’ibindi byose bisaba interineti ifite ingufu.
Kugura Bomba pack ni ugukanda *456# ubundi ugakurikiza amabwiriza cyane ko ari nayo ibanza mu mahitamo uhita uhabwa. Kureba data usigaranye ni ugukanda *131*3#. Bomba pack yaje isanga ubundi buryo butandukanye bwo kugura interineti, ntiyaje gukuraho ibisanzwe ahubwo yaje guha abakiliya andi mahirwe yisumbuyeho yo kuryoherwa na interineti.


text:
Gasabo: Abana babiri bamaze kwitaba Imana bazira gutereranwa kuko bamugaye
Umuryango "Love with Actions/LWA" hamwe n’abafatanyabikorwa bawo barasabira imiryango irimo abana bafite ubumuga kwigishwa no gukurwa mu bukene.
Uyu muryango ukorera i Bumbogo mu karere ka Gasabo, ugaragaza ko bamwe mu bagabo bamara kubyara abana, babona bafite ubumuga bagahitamo gutandukana n’abo bashakanye.
‘LWA’ ikomeza ivuga ko hari n’imiryango igira umwana ufite ubumuga igashaka uburyo yamwikiza ikoresheje kumuheza mu nzu, kumwicisha inzara cyangwa indwara.
Umuyobozi wa LWA, Gilbert Kubwimana agira ati:”Umuryango wacu wamenye ko hari abana babiri bapfuye bazize ako kato n’agahinda baterwa n’ababyeyi babo cyangwa abaturanyi”.
Asaba inzego zitandukanye gufata ingamba zo kwita ku miryango yabyaye abana bafite ubumuga, mu rwego rwo gukumira ko bazagirirwa nabi.
Ku rundi ruhande, uwitwa Mukayiranga Julienne w’imyaka 28 avuga ko yabyaye abana babiri bafite ubumuga bimuviramo gutandukana n’uwo bashakanye.
Ati:”Nabyaye uwa mbere umugabo arabyihanganira, mbyaye uwa kabiri ahita ata urugo agenda abanje no kungurishiriza inzu, nsigara nzererana n’abana ntagira aho mberekeza”.
Nzikobankunda Ildefonse nawe wabyaye umwana ufite ubumuga, avuga ko abaturanyi be bamushyize mu kato bavuga ko urugo rwe rufite abadayimoni, nawe akemeza ko yabanje gukeka ko umugore we yaba afite imyuka mibi.
Umwarimu muri Kaminuza y’u Rwanda, Dr Sagahutu Jean Baptiste avuga ko ubumuga ku bana ahanini ngo burimo guterwa n’ubuzima bubi bw’umubyeyi utwite.
Akomeza asobanura ko indwara zifata abana bamaze kuvuka, ziganjemo iziteza umubiri guhinda umuriro, nazo ngo ziri ku isonga mu birimo guteza ubumuga.
‘Love with Actions’ wemeza ko kubyara abana bafite ubumuga bikomeje gutuma abagore n’abagabo batandukana, ugasaba ko bakwigishwa ndetse abakennye bagafashwa kubona ibitunga ingo zabo.
Uyu muryango uvuga ko wagiriye inama ababyeyi b’ingo 25, ubafasha kwiga imyuga ndetse unavuza abana bafite ubumuga, ariko ngo iki ni nk’igitonyanga mu nyanja ukurikije umubare munini w’imiryango yifuza gufashwa mu gihugu hose.


text:
Ese Abahamya ba Yehova ni Abanyasiyoni?
Oya si bo. Abahamya ba Yehova ni Abakristo bashingira imyizerere yabo ku Byanditswe. Nubwo hari amadini yigisha ko ikorakoranywa ry’Abayahudi muri Palesitina rishingiye ku buhanuzi bwo mu Byanditswe, Abahamya bo si uko babibona. Ntibemera ko ibyo bintu byo mu rwego rwa politiki birimo biba byari byarahanuwe. Koko rero, Ibyanditswe ntibishyigikira ubutegetsi bw’abantu ubwo ari bwo bwose, cyangwa ngo bishimagize ubwoko bumwe cyangwa abantu runaka kurusha abandi. Igazeti y’Umunara w’Umurinzi, imwe mu magazeti yandikwa n’Abahamya ba Yehova, yagaragaje neza ko “umuryango wo mu rwego rwa politiki w’Abanyasiyoni, udashingiye ku Byanditswe.”
Hari igitabo cyavuze ko Abanyasiyoni ari “umuryango w’Abayahudi uharanira ko muri Palesitina hashyirwaho leta yigenga y’Abayahudi.” Uwo muryango ufite inkomoko yo mu rwego rw’idini n’urwa politiki. Abahamya ba Yehova ntibashyigikira uwo muryango bavuga ko ibitekerezo byawo bishingiye ku Byanditswe. Uretse n’ibyo ntibashyigikira ibitekerezo byawo byo mu rwego rwa politiki cyangwa ngo babirwanye.
Umuryango w’Abahamya ba Yehova ntukora ibindi bintu bitari ibyo mu rwego rw’idini, kandi ntushyigikira undi muryango uwo ari wo wose wo mu rwego rwa politiki, hakubiyemo n’uw’Abanyasiyoni. Abahamya ba Yehova bazwiho kutagira aho babogamira muri politiki kandi mu bihugu bimwe na bimwe bagiye batotezwa bikabije, ariko ntibemere kwivanga muri politiki. Twemera tudashidikanya ko Ubwami bw’Imana bwonyine ari bwo buzazana amahoro ku isi. Nta butegetsi cyangwa umuryango w’abantu uzabigeraho.
Abahamya ba Yehova aho baba batuye hose, bakurikiza ihame ryo mu Byanditswe ribasaba kubaha ubutegetsi. Ntibigomeka ku bategetsi ba leta kandi ntibivanga mu ntambara.


text:
Urwenya rwoherejwe na petero i remera kgli:
Thu, 19 Sep 2013 20:21:20 +0200
Umugabo,yarakubwe Ari kurugendo,nukoo yihina murutoki aho hafi abirangiriza aho annya.arahagurutse Ngo agende nyirumurima Ati nakubonye ubonye ibyo unkoreye mu rutoki undi ati ndamaze.ati nuko umbwiye,oroshya gato,arakugendeye nyir'umurima ayayoza intoki amazirantoki nyirayo areba,arayatwaye erega,undi ati kambayeho Tuu,amwiruka inyuma ati nyabuna mp'amabyi yanjye mp'amabyi yanjye ngaho nguko.byaramuhenze cyane kuyasubizwa.
Uru rwenya rufite amanota


text:
Ubusanzwe gusura bifatwa nk’ikintu kigayitse muri sosiyete kuko benshi babifata nk’ikinyabupfura gike iyo bikorewe mu ruhame rw’abantu.
Ariko ikindi ukwiye kumenya ni uko burya rimwe na rimwe hari igihe umusuzi utagira rutangira, kuko hari ubwo ujya kumva ukumva waje utabiteganyije kandi nanone abaganga bemeza neza ko kwibuza gusura bigira ingaruka mbi ku buzima bw’umuntu.
Abahanga mu by’ubuzima bavuga ko gusura biterwa n’uko umubiri uba wohereje umwuka utari mwiza bitewe n’ibyo kurya uba wakiriye, ibyo rero byose bibera mu mara noneho mu rwego rwo kwirwanaho urura runini rukarekura wa mwuka utari mwiza ari nayo mpamvu bavuga ko atari byiza kwibuza kurekura uwo mwuka mubi.
Izi rero ni zimwe mu zindi mpamvu umuntu akwiye gusura buri uko abishatse:
Umusuzi ushobora kuba ikimenyetso cy’uko urwaye: Abashakashatsi bagaragaje ko burya iyo umuntu asuze umusuzi unuka cyane aba afite ikibazo gikomeye bityo bikwiriye kumubera ikimenyetso cy’uko ashobora kuba arwaye.
Birinda kugugarara (gutumba): Uko wumva ushatse kurekura wa mwuka jya ubikora kuko bizakurinda kugugarara munda ndetse urusheho kumva uguwe neza.
Umwuka w’umusuzi ni ingenzi: Ubushakashatsi butandukanye bwagiye bugaragaza ko guhumeka umwuka w’umusuzi bifitiye akamaro umubiri wacu, kuko uyu mwuka ufite ubushobozi bwo kurinda zimwe mu ndwara zirimo n’izibasira umutima.
Bifasha amara kugubwa neza: Ngo si byiza na gato gufunga uwo mwuka mubi ushaka gusohoka kuko iyo ubifunze amara ashobora kugubwa nabi ndetse umuntu akaba yagira n’uburibwe bwo munda kuko wa mwuka utabashije gusohoka.
N’ubwo benshi babifata nk’igikorwa kigayitse ariko nyuma yo kumenya ibyiza byabyo, uramenye ntuzigere wibuza gusura igihe cyose wumva ubishatse kuko bifasha umubiri kugubwa neza.
Ja winera ningenzi. Njye nzi akamaro ko gusura


text:
Mu karere ka Muhanga ndetse n’ahandi mu Rwanda hagiye hagaragara abana batandukanye bazerera mu mijyi itandukanye babeshejweho no gusabiriza,bo bakavuga ko bahunze ubukene ndetse n’amakimbirane y’ababyeyi babo.
Iki kibazo cyatumye Mukagatana Fortune, Umuyobozi wungirije w’akarere ka Muhanga ushinzwe imibereho myiza y’abaturage asaba abagore bari mu nama nkuru yabo mu nzego zose, gukangurira abo bayobora kubyara abo bashobora kurera ndetse no kwita ku bakobwa baterwa inda batarageza imyaka y’ubukure dore ko ari ba Rwanda rw’ejo bategerejweho imiryango myiza yahazaza.
Yagize ati"Ndabasaba ko mwakegera abo muhagarariye bakita ku kubyara abana bazarera neza aho kubaterera Leta ngo ibabarerere kuko ntabwo muba mwayiteguje mbere hose mugira igitekerezo, ikindi twakagombye kwitaho ni uko twakita ku bana bacu kuko ababashuka bahera ku myaka yabo bafite bakabatera inda, bityo bigatuma ikizere cyo kubaho neza kiyoyoka kandi ari bo dutekerejeho u Rwanda rw’ahazaza, bagomba kugira imiryango myiza inogeye igihugu ".
KAMANZI Jacqueline umunyamabanga nshingwabikorwa w’Inama y’igihugu y’Abagore akaba n’intumwa ya Minisiteri y’umuryango akaba na we abasaba ko ibyo bakora babishiraho umutima ndetse no kwigisha abandi ibyabafasha gutera imbere n’imiryango yabo.
AKIMANA Jean de Dieu


text:
Hari bamwe banarenzaho ko inkomoko y’umuntu n’ahahise he bishobora kumuzanira imivumo imuzitira mu nzira igana Siyoni, mu gihe atabohowe ngo akorerwe icyo bita “deliverance”.
Ni ukuvuga ko niba ukomoka mu muryango wimitse ibigirwamana cyangwa watwawe n’imigenzo ya gipagani, bigukurikirana igihe utabyiyomoyeho ngo utangire amateka mashya ku giti cyawe, bamwe bagasabwa no guhindura amazina igihe ayo basanganywe atejejwe.
Ni aho ‘deliverance’ itangirira, bisobanuye kubohorwa cyangwa gutabarwa. Mu gusobanura icyo gikorwa gisa n’iyobera, hari abifashisha umurongo wo muri Bibiliya, 1 Abakorinto 7: 21, handitse ngo “Mbese wahamagawe uri imbata? Ntibikubabaze. Icyakora niba ushobora kubaturwa ubikore.”
Mu Isezerano rya Kera, ukubohorwa gushushanya uko Imana yarengeraga abari mu minwe y’abanzi na Satani, ikabarinda inzara no gukenyuka. Urugero ni Iyimukamisiri, ubwo yakuraga Abisiraheli mu buretwa ikabambutsa Inyanja Itukura, ikabatuza mu gihugu cy’isezerano.
U Rwanda nk’igihugu giha abagituye ubwisanzure bwo gusengera mu idini n’itorero bifuza, hari abakataje mu buryo bushya bwo kubohorwa. Urugero ni Evangelical Restoration Church, itorero rizwi nk’irya Apôtre Joshua Masasu.
Kubohorwa: Igihango gishyirwaho umukono
Muri Restoration Church uwamaze kwakira agakiza ushaka kubohorwa yatura mu magambo cyangwa akuzuza urwandiko rwitwa urwo “kwitandukanya n’Umwanzi Satani, kwiyegurira Imana wese no gutangaza amateka mashya muri Yesu.”
Inyandiko IGIHE ifitiye kopi igizwe n’ingingo 11 zigenderwaho kugira ngo indahiro ifatwa nk’igihamya cyo kwitandukanya na karande zose ziri ku buzima bw’umukirisitu yemerwe.
Izi ngingo zirimo gusesa igihango abakurambere be bagiranye na Satani; kwiyegurira Imana y’umubyeyi Intumwa Yoshua Ndagijimana Masasu no kuzayiraga abazamukomokaho kugeza ku buvivure; kwitandukanya n’amazina ahesha Satani uburenganzira ku buzima no guhabwa amashya; kwitandukanya n’ubusambanyi, ubutinganyi, kwikinisha, umujinya, ubwicanyi (gukuramo inda), ibinyoma, ubusinzi; kwitandukanya n’umwuka wo gukenyuka n’uw’indwara zikomoka ku bakurambere zirimo umuvuduko w’amaraso, diabète n’izindi.
Nyuma yo gusoma iyo nyandiko, umukirisitu yiyemeza gukurikiza ibikubiyemo ndetse umushumba akemeza ko yakiriwe mu Ijuru no mu Isi. Umwe mu basengera muri Restoration Church yatangarije IGIHE ko amasezerano yo kubohorwa ajyana n’imyizerere y’umuntu.
Ati “Byose biterwa n’uburyo wabyizeye. Deliverance ni nziza kuko ituma hari ibyo abantu bahamuriweho n’ababyeyi babo bityo bagusengera bikavaho. Hari ababa bafite imiryango ikenyuka, iyo bayigukoreye birashira kuko uba wakiriye ubundi buzima, uri icyaremwe gishya. Nanjye mfite gahunda yo kujya kuyikoresha.”
Uwitwa Tuyiringire Arsène wamaze gukorerwaho uyu mugenzo ndetse wanasinye amasezerano nk’igihamya cyo kubohorwa gusendereye, ashimangira ko banashobora kuwugukoreraho inshuro nyinshi igihe ubyifuza.
Yagize ati “Hari igihe usanga hari ikintu kikubase wibagiwe bikaba ngombwa ko nacyo kiva mu nzira. Nkanjye nagiraga umujinya mwinshi ariko ubu byarashize. Biba byiza gusinya ku nyandiko kuko aba ari gihamya igaragara kuko no mu buzima busanzwe ibintu byinshi bishyirwa mu nyandiko.”
Muri Restauration Church, buri pasiteri akora ‘deliverance’ ariko abashaka guhura na Apôtre Masasu ubwe bashyirwa ku rutonde bagahabwa igihe bazabonanira. Hari n’abayikorerwa muri rusange ku bahuriye mu itsinda rikora umurimo runaka mu itorero.
Bishop Murekezi Simon Masasu uyobora Restoration Church Rubavu yasobanuye ko urwandiko rusinywa rushushanya urwo Yesu yashyize ku musaraba.
Yakomeje agira ati “Hari umurage n’ingoyi umuntu avukana, avuga ko hari umugayo n’agasuzuguro umwanzi yamushyizeho bisaba kwitandukanya nabyo mu izina rya Yesu. Hari abari bafite icyangiro, abananiwe n’urushako, indwara karande, gukenyuka, bose iyo babitahuye, rwa rwandiko rwaturegaga rurabikemura.”
“Ubisobanukiwe mu mwuka umenya ko hari karande ikugendaho ikwiye gusenywa ngo umwanzi ntakomeze kubyitwaza. Umuntu ni we ukenera umwuka ubimusobanurira neza ukavuga uti nkeneye kujya imbere y’umukozi w’Imana, uriya ni nka noteri, uvuga ngo uyu munsi ndabohotse.”
Hari abagera aho bahindura amazina
Ingingo ya kane mu rwandiko rwo kwitandukanya n’umwanzi satani muri Restoration Church igira iti “Twitandukanyije n’umurage mubi wose w’abakurambere bacu bose kugeza ku babyeyi bacu bose ushingiye ku nyito cyangwa amazina batwise ndetse n’ayo twiyise ubwacu ahesha Satani uburenganzira ku buzima bwacu. Twitandukanyije nanone n’ubuzima ndetse n’amateka y’abantu bose twitiriwe. Niyo mpamvu twakiriye amazina mashya duhawe n’umubyeyi wacu (Pasiteri) guhera uyu munsi uwitwaga…azitwa…”
Muri iyi ngingo ni ho ubohorwa yitandukanya n’amoko y’abakurambere arimo Abanyiginya, Abasinga, Abega, Abazigaba n’ayandi. Icyo gihe bibarwa ko ya mazina ashobora kuba asobanura ikintu kibi gikomoka mu mateka yawe cyangwa umuryango ukomokamo asigara aho, ugakomezanya ayejejwe.
Ibyo bikarenga kuba amazina y’idini, agashyirwa no mu byangombwa by’ubutegetsi maze asanzwemo agahindurwa.
Minisitiri ufite irangamimerere mu nshingano ni we ufite ububasha bwo guhindura izina. Ushaka guhindura izina amwandikira ibaruwa igaragaza impamvu ashaka ko rihindurwa, zaba zifite agaciro akabyemererwa zaba nta gaciro zifite akabimenyeshwa.
Hari abihayimana babifata nk’ubujiji
Umuyobozi wa Patmos of Faith Church, Prophet Nsabimana Jean Bosco (uzwi nka Fire) yavuze ko itorero rye ryemera kubohorwa ariko ibyo guhinduza izina abifata ‘nk’ubujiji.’
Yagize ati “’Deliverance’ ni ihame itorero ryubakiyeho ryo kubohora, gukiza n’ubuhanuzi bwa Bibiliya. Iya mbere yakozwe na Yesu ariko iyo urebye mu bihe byabanje ubona abagiye babohorwa barimo Yakobo wiswe Isiraheli.”
“Izina ribohorwa n’amagambo tukwatuyeho kuko ariyo agira imbaraga nyinshi. Ntabwo nzakuraho Jean Bosco ngo niswe ‘Fire’ kuko ndi umuriro kandi Bibiliya ibinyemerera, ngo njye muri leta mpinduze. Aba ari akabyiniriro bitari mu byangombwa. Ni ubushake ndetse n’Itegeko Nshinga rirabyemera ariko nta pasiteri ukwiye kubibwira umukirisitu, ntabwo nabyita ubuyobe ahubwo nabyita ubujiji.”
Umuvugizi wa ADEPR, Karuranga Ephrem, yavuze ko itorero rye rifata kubohorwa nko kuva ku ngoyi y’ibyaha bikurikirwa no guhabwa imigisha iva mu gakiza.
Yagize ati “Biriya bindi byo gusengera umuntu ngo bamukureho imyaku, bamubohore, iyo icyaha kikuvuyeho byose biba birangiye kuko uri muri Kirisitu Yesu aba abaye icyaremwe gishya, ibya kera biba bishize.”
“Icya kabiri, umugisha ukomoka ku kwizera. Yesu yaravuze ngo mushake ubwami bw’Imana no gukiranuka, ibindi muzabyongererwa. […] Twebwe kuvuga ko hari ikindi umuntu bamubohora akavaho umwaku, ntabwo tubishyikira.”
Uyu mushumba yavuze ko uwababariwe ibyaha n’umugisha aba awufite, ku buryo gufata umwanya ngo ahabwe ‘deliverance’ ya kabiri atumva “aho iba iturutse!”
Evangelical Restoration Church (ERC) igendera ku murongo ndetse uwutannye arakeburwa, muri Werurwe 2017, Musabwamana Viviane waririmbaga muri Shekinah Worship Team yahagaritswe azira kwambikwa impeta y’urukundo [fiançailles] n’umunyamahanga witwa Serge.
Iri torero ry’isanamitima ryubakiye ku nkingi y’amasengesho afasha abaririmo kwihuza n’Imana. Muri Mutarama 2018 nibwo humvikanye amakuru ko umwe mu bakirisitu baryo yitabye Imana azize inzara yari amaranye iminsi kubera ibihe by’amasengesho yo kwiyiriza yahakoreraga ariko biza gutangazwa ko yari afite ikibazo cy’umuvuduko ukabije w’amaraso.
Umuyobozi wa ERC, Apôtre Ndagijimana Joshua Masasu, abakirisitu bamufata nk’umubyeyi “Daddy”, inshingano afatanya n’umugore we Senior Pastor Lydia Umulisa Masasu bita “Mummy.”
Muri Kanama 2017, abanyeshuri bibumbiye muri Bible Communication Centre [BBC] bakomoka mu bihugu birimo u Burundi, Kenya, Repubulika Iharanira Demokarasi ya Congo, u Bubiligi, u Rwanda bahaye Masasu, impano y’imodoka yo mu bwoko bwa Toyota VX Land cruiser [zizwi nka V8].


text:
Abaturage bo mu murenge wa Muyira, akagali ka Nyundo ho mu Karere ka Nyanza, bahangayikishishijwe n’ikibazo cy’amazi abari kure, akaza ari make kandi agahurirwaho n’abantu benshi bigatuma abana batiga neza ndetse bikanagira ingaruka ku isuku mu ngo.
Dusabimana Denyse, umwe mu baturage baho twaganiriye, avuga ko amazi ari ikibazo kibahangayikishije cyane, yagize ati "Amazi ni ikibazo rwose, ubu nk’umwana nohereje mu gitondo bigeze saa tanu ataraza, umwana noherejeyo ariga ikigoroba ubu ngiye kumureba kugirango we aze ajye ku ishuri. Aya mazi tuyahuriraho turi benshi usanga hari imirongo miremire kandi ni kure. Havoma umudugudu n’uwa Mugari na Nzoga".
Akomeza agira ati "Aha higeze kuboneka amazi ya Croix Rouge ariko ntiyamaze kabiri, twabibwiye ubuyobozi batubwira ko ari ukubera moteri".
Dusabimana avuga ko kubona amazi bitoroshye (Foto: Hitayezu C.)
Avuga ko kuba amazi ari make bituma bigorana mu gusukura ibyo mu rugo birimo n’imyenda, ngo kuko amazi ari ay’ibura
Umwana witwa Tumukunde Aisha w’imyaka 11 twahuye avuye kuvoma saa tanu z’amanywa avuga ko yazindutse nka saa kumi n’ebyiri ajyayo, yagize ati "Tuzinduka mu gitondo cya kare, ukavayo nka saa tanu cyangwa saa sita z’amanywa, batwegereje amazi byadufasha mu myigire. Aho tuvoma ufite imbaraga niwe uvoma mbere, tureka abafite imbaraga bakabanza bakavoma”
Uyu mwana wari uvuye kuvoma avuga ko bibabangamira mu myigire (Foto: Hitayezu C.)
Undi mubyeyi twasanze mu murima ahinga, nawe akatuganiriza kuri iki kibazo cy’amazi ariko ntiyifuze ko amazina ye tuyatangaza yavuze ko hashize nk’imya ibiri nta mazi bafite, ati "Umwana ajya kuvuma ku mugezi mu gitondo akagaruka amasaha yo kujya ku ishuri yarenze".
Amazi bahawe na Croix Rouge amaze imyaka isaga ibiri batayaca iryera (Foto: Hitayezu C.)
Ingabire Claire, umunyamabanga Nshingwabikorwa w’umurenge wa Muyira, avuga ko iki kibazo koko cyari gihari ariko kikaba kigiye gukemuka bidatinze.
Madame Ingabire agira ati "Iki kibazo cyari kimaze igihe n’ijerekani y’amazi igura amafaranga magana abiri, byagaragaraga ko ari ikibazo gihangayitse ariko muri iyi minsi kigiye gukemuka".
Akomeza agira ati "Moteri idufasha kuhageza amazi yari imaze igihe yarapfuye kimwe na pompe yayazamuraga, mpamaze amezi 7 nasanze idakora. Iki kibazo ariko akarere karagikemuye moteri na pompe byarakozwe, gusa ikindi kibazo n’uko amazi ari make.
Hari n’amatiyo yangiritse agera mu isanteri amazi baba bayakupye ariko ngirango iki cyumweru birakemuka".
Urebye kuri iyi foto, abaturage batweretse ko aho bavoma ari epfo mu kabande, ngo ni kure, amazi aza ari make kandi hahurira abantu benshi (Foto: Hitayezu C.)


text:
N’ubwo hari abantu usanga batewe ikibazo no kunuka mu kanwa, hari imiti igabanya icyo kibazo giterwa na bagiteri (bactérie) bita plaque ishobora no kwangiza amenyo iyacukura ikanatera indwara y’ishinya.
Hari abantu usanga bagira ikibazo cyo kugira umwuka mubi mu kanwa, ku buryo uwo bavuganye ahita abangamirwa n’uwo mwuka;
ibi bikabatera ipfunwen’ubwigunge ndetse no kwiheza mu bandi.
Urubuga rwa topsante, ruvuga ko nta mpavu yo guhera mu bwigunge kuko hari uburyo bwinshi bwo gukira ubwo burwayi. Uru rubuga rukomeza ruvuga bimwe mu biribwa umuntu yakwifashisha kugira ngo akire.
Igihingwa cyitwa perisile (persil): Ufite icyo kibazo ahekenya amababi yacyo, kuko ngo gifite ubushobozi bwo kurwanya bagiteri zitera kugira umwuka mubi mu kanwa.
Umutobe w’indimu: Ufite iki kibazo afata indimu akazikoramo umutobe, yarangiza akavanga n’utuzi duke ubundi ukajya yogesha uwo mutobe mu kanwa buri munsi kugeza igihe wa mwuka mubi ushiriye.
Ubundi buryo ni ubwo gufata ibibabi by’icyayi birimo amavuta ya elayo n’isukari nke, ubundi ufite cya kibazo agahekenya cyangwa agafata ikiyiko kimwe cy’ikawa akakivanga n’amavuta make ya elayo n’agasukari gake akavanga ubundi akabinywa mbere yo gufata amafunguro.


text:
Amateka y’U Rwanda akomeje kugorekwa nkana !
07/06/2017, Gidius Kabano
Muri iyi nyandiko twahaye umutwe ugira uti : ‘‘Amateka y’U Rwanda akomeje kugorekwa nkana ! ’’, Gidius Kabano aragaruka ku kibazo ngorabahizi cy’imyumvire n’imyandikire y’amateka y’U Rwanda. Arerekana ashingiye kubyo we ubwe azi n’ibyo yiboneye n’amaso ye ndetse n’ibyo yagiye asoma, impamvu nyakuri amateka y’U Rwanda agenda agorekwa. Ahereye ku nyandiko yiswe ‘‘Manifeste hutu’’, arerekana ko ishyaka rya FPR-Inkotanyi ubu riri ku butegetsi, rigoreka nkana amateka y’igihugu kubera impamvu zo gushaka kugundira ubutegetsi. Muri iyi nyandiko ye, arararikira kandi abanyarwanda bakunda koko igihugu cyabo, kwirinda amarangamutima mu gihe basesengura ibyo amateka yabo. Arerekana ko kenshi na kenshi abanyapolitiki bigira ba ‘‘nyirandabizi’’ n’abalimu kabuhariwe mu byo kwandika no gusesengura amateka kandi nyamara ntabumenyi (na mba cyangwa se buhagije) babifitemo. Aranerekana kandi ko bitari no munshingano zabo.
Nshuti bavandimwe,
Amateka y’u Rwanda azwi na bake n’abayazi kenshi bayavuga bakurikije igice baturukamo.Ikibazo ni uko abiyita impuguke,bakunze kuvanga umulimo w’umunyamateka n’umunyapolitiki. Ubusanzwe umunyamateka afite ubuhanga n’amabwiriza agenderahoo iyo avuga amateka cyangwa yandika ayo mateka; naho umunyapolitiki we ayavuga akurikije inyungu ze za politiki ashaka gushyira imbere. Ikinteye kugaruka kuri iyi ngingo ni impungenge mporana kubera ubutegetsi bw’agatsiko bwa FPR bunenga bamwe mu bategetsi bo hambere ba Repubulika ya mbere (ya perezida Grégoire Kayibanda) n’iya kabiri (ya Juvénal Habyarimana) kuba bararangwaga n’ingengabitekerezo ishyira imbere « ubwicanyi bwibasiye abatutsi kuva mu w’i 1959.
Ni byo koko abatutsi barapfuye kuva 1959,kenshi baziraga ibitero byabaga byagabwe n’abatemeraga ubutegetsi bw’icyo gihe;bakaba bariyise ubwabo « Inyenzi » ari ukuvuga Ingangurarugo ziyemeje kuba Ingenzi ».
Nyuma hari abashyize iyo nyito mu gifaransa bayita »cancrélats »:inyenzi , ka gakoko kazi kwiihisha kandi kanuka.
Ku batazi imvano y’inyito y’inyenzi bagiye bayisobanurira nabi abazungu n’abanyamahanga,aha bashaka gusebya bamwe mu banyarwanda (abahutu) cyane cyane kuva Jenoside yagiriwe abatutsi ibaye mu w’i 1994.
Sinabona umwanya uhagije wo gusesengura iyi nyandiko ya « Manifeste des Bahutu » yo 1957….wenda byazaza hanyuma; ariko njye nashakaga gukangurira abamagana amacakubiri mu banyarwanda kuzasoma iyo nyandiko bitonze kandi bakazasesengura bitonze ibiyirimo bagahinyuza ibikomeje kuvugwa n’ubutegetsi bwa FPR nk’inkengabitekerezo y’Abahutu igamije kwanga uwitwa umututsi wese.
Njye ku bwanjye nkeka ko ari ikinyoma cyambaye ubusa kigamije gusebanya no gukomeza guhembera inzangano ku nyungu zabo zo gushaka kugundira ubutegetsi. Mu by’ukuri »Manifeste des Bahutu » yo mu w’i 1957 ntiyarigamije kwica abatutsi, ahubwo yashyiraga imbere ibitekerezo byubaka byo kurwanya akarengane kari hagati y’amoko, ikaba yarashyiraga imbere gusangiza abanyarwanda bose ibyiza by’u Rwanda ntawe uhejwe.
Ibitekerezo biyirimo byanashyigikiwe na bamwe mu batutsi bazwi aribo: Padiri Bushayija Stanislas na nyakwigendera Mgr Jean BaptisteGahamanyi (wahoze ari umushumba wa Diyosezi ya Butare). Nzabashakira inyandiko banditse kuri icyo kibazo nzibagezeho.
Aha rero nkaba nsaba abumva igifaransa gusoma bitonze iyo Manifeste (manifestebahutu240357) bakayisoma nta amarangamutima, bakayisezengura neza noneho bakanayinenga bakanayamagana igihe baba baramutse bayisanzemo iyo ngengabitekerezo ya Parmehutu agatsiko ka FPR kayitirira buri gihe.
Mbifurije isesengura ritabogamye kandi risabanya abanyarwanda bose mu murongo wo kwunga no guhuza abavukarwanda bose.
Mugire amahoro.
Fungura hano hasi wisomere iyo »Manifeste Hutu ».
No Comments Yet
Laisser un commentaire
Vous devez être connecté·e pour rédiger un commentaire.


text:
Abana benshi bari hagati y'imyaka 4-6 bakunze kurangwaho n'akageso ku kunyara ku buriri ndetse hari n'abageza kuri 15; yewe hari n'abayirenza bakinyara ku buriri.
Kugira ngo umuntu wenda abe yamenya ubufasha yaha umuntu ufite icyo kibazo ni ngomba kubanza kumva impamvu ibyo bibazo bibaho none akabona mumenya ubufasha yatanga.
Benshi mu bana banyara ku buriri kuko batigeze basinzira cyane bityo ntibabashe gukanguka igihe uruhago rwabo rwuzuye, abandi baba bafite agahago gato katabasha kubika inkari zose umubiri wabo ukora.
ikindi ni uko iyo abana bafite ikibazo cya constipation bituma uruhago rwabo ruremererwa cyane bigatuma binyaraho. Ikindi kintu gikomeye ni ukureba niba mu muryango hari abantu benshi bagiye bagira icyo kibazo cyo kunyara ku buriri. Wenda wakwibaza aho ibyo bihuriye. Ariko aha nakubwira ko abahanga baherutse kuvumbura ko hari gene ituma abana banyara ku buriri.
Niba umwe mu babyeyi yaranyaraga ku buriri, abana be baba bafite amahirwe angana na 25% yo kubunyaraho nabo; niba ababyeyi bombi baranyaraga ku buriri amahirwe yo kunyara ku buriri mu bana aba angana na 65%. Ikindi ni uko kunyara ku buriri bigaragara cyane ku bahungu kurusha uko bigaragara mu bakobwa.
Ushobora kwibaza niba ari ngombwa ko umwana ajyanywa kwa muganga. Ntago ari byiza namba kuko bishobora guteza umwana ikibazo.
Niba nta kibazo we bimutera, ibyiza ni ukumureka bikazikiza ubwabyo. Ariko niba umwana agejeje imyaka 8 kugeza ku 10 akinyara ku buriri, aho ikibazo kigomba kwitabwaho kuko kiba gifite ingaruka ku mikurire y'umwana nko kuba ahora anengwa na bagenzi be cyangwa se kuba adashobora kujya gusura bagenzi be ngo arareyo.
Imwe mu miti ishobora gukoreshwa
Ku bantu banyara ku buriri kuko basinzira cyane, umuntu abambika ikintu umuntu yakwita inzogera (alarme) isona buri gihe iyo umwana atangiye kunyara mu buriri. Bityo buhoro buhoro bikamufasha kubyuka iyo agiye kwinyarira.
Ariko na none ubu buryo bugira umumaro ku rugero rwa 50% kandi iyo iyo nzongera isonnye ibyutsa abari mu nzu bose; ibyiza ni ukubaza muganga uburyo bwiza bujyanye n'umwana wanyu.
Umuti witwa Acetate de desmopressine (DDAVP) nawo ufasha umwana kutanyara mu buriri igihe cyose awufashe. Ushobora guhabwa umwana ugira ikibazo cyo kunyara mu buriri nk'igihe yifuje kujya gusura bagenzi be kandi akaba yifuza kurara maze nijoro yawufata ntanyare ku buriri bwa bagenzi be. Uboneka mu buryo buriri aribwo: ibinini cyangwa se undi ucishwa mu mazuru. Ibinini nibyo abaganga bagira abantu inama yo gukoresha kurusha unyunzwa mu mazuru.
Ibindi umuntu yakora ngo afashe umwana gucika ku ngeso yo kunyara ku buriri ni ibi bikurikira:
- Kubuza abana kunywa ibintu byinshi nijoro. Kubabuza kunywa ibintu bifitemo cafeine nk'ikawa cyangwa se shokora;
- Kubahatira kujya kwihagarika mbere yo kujya kuryama;
- Kubiganiraho n'umwana kugira ngo umwumve maze ubone uburyo wamufashamo;
- Kumwoza neza kugira ngo atagira igisebo mu bandi bamuserereza ngo aranuka inkari;
- Kwiyambaza muganga akabagira inama z'uburyo mwakemura icyo kibazo.


text:
Icyo gihe Umusenateri wa Leta Zunze Ubumwe za Amerika, Eduard Kennedy, yasabye Umunyamabanga wa Leta Zunze Ubumwe za Amerika guhagarika radio y’ikibi RTLM yakomezaga gutiza umurindi Jenoside yakorerwanga Abatutsi mu Rwanda.
Radio Télévision Libre des Mille Collines (RTLM), yari Radiyo yatangiye kuvuga ku wa 8 Nyakanga 1993 ariko yagize uruhare rugaragara muri Jenoside hagati ya Mata na Nyakanga 1994.
Itangira yahawe akabyininiro ka ‘Radiyo Rutwitsi’ ikaba yari ifite studio n’iminara yayo mu nyubako ziri ahari Car Free Zone magingo aya. Iyi Radio yumvwaga n’abaturage benshi cyane, byatumye ikwirakwiza urwango mu buryo bworoshye. Mu bintu byatumye ubwicanyi bugira imbaraga kandi bugakwirakwira vuba, harimo amagambo y’ikangura yavugirwaga kuri iyi Radiyo.
RTLM yatangiye ibiganiro yigisha amacakubiri, ariko ikajya isa n’ibigira mu rwenya, gusa abantu bagenda bavumbura imigambi yayo uko abanyamakuru bayo bacishagaho inyigisho zihembera amacakubiri.
Amwe mu magambo yatambukaga kuri RTLM harimo ngo “Abatutsi mwa nyenzi mwe tuzabica”, ayo magambo yo kubiba urwango yateye impaka mu biganiro bya Arusha, ahaberaga imishyikiraho y’amahoro abatavuga rumwe na Habyarimana baje gusaba ko iyo Radiyo yafungwa maze uwari umuyobozi wayo Ferdinand Nahimana avuga ko iyo Radiyo yashyizweho kugira ngo irwanye Radiyo Muhabura yari iya FPR-Inkotanyi, ariko byabaga ari nko kuyobya uburari.
Nyuma yo guhanurwa kw’indege ya Habyarimana ku ya 6 Mata 1994 RTLM yakanguriye rubanda ko Abatutsi bigometse ari bo bakoze ayo mahano maze ihamagarira abantu icyo yitaga intambara ya nyuma yo gutsemba Abatutsi. Imvugo yasubirwagamo kenshi ni iyo “Gutema ibiti birebire”.
Umunyamakuru wayo Habimana Kantano yavugiye kuri iyi Radiyo ati “Aho bukera muri Kigali haraba akantu”.


text:
Bamwe mu batuye imirenge itandukanye y’akarere ka Gicumbi baranenga abayobozi babatunguza inama z’ikitaraganya bikabicira imirimo.
Ni kenshi hirya no hino mu mirenge itandukanye y’akarere ka Gicumbi abayobozi mu nzego za leta bakoresha abaturage inama babagezaho ubutumwa bujyanye na gahunda zitandukanye za leta.
Mu kwitabira izi nama hari bamwe mu baturage banenga bamwe mu bayobozi babatunguza inama cyane cyane iyo hari abayobozi b’akarere cyangwa mu nzego zo hejuru babasuye. Ibintu bavuga ko bibicira imirimo.
Aba baturage basaba ko mu gihe hari inama runaka n’abayobozi,bajya babibwirwa mbere kuko ngo hari abahwituzi babishinzwe.
Uretse kuba abaturage batunguzwa inama bigatuma n’ubwitabire bugabanuka hari n’igihe bamwe mu bayobozi bitabaza abanyeshuri bagahagarika amasomo abaturage babaye bake kugira ngo bongere umubare w’abitabiriye inama nyamara ari ugutinya ko banengwa ko batararika abaturage mbere y’igihe.
Ubuyobozi bw’akarere ka Gicumbi ntibwerura ngo bugaragaze ko muri aka karere hari ikibazo cyo gutunguza abaturage inama gusa bukavuga ko bugiye kuganira n’ubuyobozi kugira ngo bukemure iki kibazo nk’uko Nteziryayo Anastase umuyobozi wungirije w’akarere ka Gicumbi ushinzwe iterambere ry’ubukungu abitangaza.
Imwe mu mirenge y’akarere ka Gicumbi ikunze kugaragaramo ubwitabire buke mu nama kubera gutungura abaturage harimo Kaniga,Byumba,Muko, Cyumba,Manyagiro n’iyindi.


text:
Ibi byavuzwe mu kiganiro cyari gifite Insanganyamatsiko igira iti « Uruhare rw’Umuco mu rwego rwo Kwibuka no Kwigira » Abakozi ba Minisiteri y’Abakozi ba Leta n’Umurimo (MIFOTRA) bagejejweho na KANAMUGIRE Callixte, Ushinzwe...[more]
“Umurimo wose ukoranywe ubushake uteza imbere uwukora”. Aya ni amagambo ahurirwaho n’abanyamyuga banyuranye bakorera mu kigo cy’ubukorikori (Karongi Artisans Center), bakangurira abaturage bo mu bice by’icyaro...[more]
Tariki ya 1 Gicurasi 2013, u Rwanda ruzifatanya n’Amahanga kwizihiza Umunsi Mukuru w’Umurimo (Labour day). Mu Rwanda, uyu Munsi Mukuru ufite insanganyamatsiko igira iti « Duheshe Agaciro Umurimo, Turemera Abatawufite ». Iyo...[more]
The African Development Bank Group (AfDB) Board approved yesterday 3rd April 2013, US$ 39.44-million for the Rwanda Skills, Employability and Entrepreneurship Programme (SEEP). The programme, which was designed in collaboration...[more]
Ikoranabuhanga mu itumanaho (ICT) biri muri gahunda z’ibanze Guverinoma y’u Rwanda ibonamo igisubizo mu gukemura bimwe mu bibazo bikunda kugaragara mu mikoranire y’Inzego za Leta. Leta yizera ko ikoranabuhanga rizagira uruhare...[more]


text:
Abavugazi gakondo bo mu Ntara y΄Amajyaruguru no mu Turere twa Nyabihu na Rubavu basabwe kuba bandebereho mu mwuga wabo wo kuvura, kugira ngo barusheho kugarurirwa ikizere n΄abo baha serivise z΄ubuvuzi n΄Igihugu muri rusange.
Ubu butumwa babuhawe ubwo basozaga amahugurwa bari bamazemo icyumweru yaberaga mu Karere Musanze, aho baherewe impanuro zitandukanye z΄uko bagomba kwitwara mu kazi kabo ka buri munsi.
Umuyobozi wungirije w΄urugaga rw΄abavuzi gakondo mu Rwanda, Twambazimana Dieudonne bagomba gukora nk΄uko kera bakoraga kugira ngo bakomeze bizerwe,
ati "Kera ubuvuzi bwa kizungu butarashyirwaho abavuzi gakondo nibo bavuraga indwara zitandukanye, kandi bakagirirwa icyizere n΄abo bavuraga, niyo mpamvu tubasaba kuba bandebereho bagakora bitanze kandi neza birinda kuvuga ko bavura indwara zose nyamara bidashoboka, amasomo dukuye aha ni amwe mu yazatwunganira kurushaho kunoza umwuga wacu neza."
Umuyobozi w΄Ishuri rikuru ry΄ubumenyi ngiro INES Ruhengeri ari naryo ryateguye aya mahugurwa, Hagenimana Fabien avuga ko aya mahugurwa agamije gushimangira isano aba bavuzi bafitanye n΄abaturage
Yagize ati "Kaminuza ntabwo itanga ubumenyi gusa, ahubwo igomba gukorana neza n΄abaturage, abavuzi gakondo ntibakunze kwizerwa n΄abaturage n΄izindi nzego z΄ubuvuzi, aya mahugurwa azabafasha kwiyumvamo icyizere bakanoza imikorere yabo bagakorera mu mucyo bityo cya cyizere kikagaruka n΄Igihu kikabizera kurushaho."
Umuyobozi w΄ishami ry΄umuco n΄imibanire y΄abantu muri komisiyo y΄Igihugu ikorana na INESCO, Kajuga Gerome avuga ko ubumenyi buhari ariko bukeneye kuvugururwa n΄amategeko agashyirwaho
Agira ati "Abavuzi gakondo bafite ubumenyi bakuye kubisekuru byabo hari n΄ababukomoye kuri bagenzi babo, ariko bukeneye kuvugururwa, umuntu ntabeshye ko avura indwara zose kuko ntibishoboka, ahubwo tumenye ngo uyu ashoboye izihe ndwara, azivura ku ruhe rwego, bakamenya gukorera hamwe kandi mu mucyo, hanyuma nayamategeko agashyirwaho akabafasha kunoza imyitwarire."
Abitabiriye aya mahugurwa basaga 50
Kugeza ubu mu Rwanda habarurwa abavuzi gakondo basaga ibihumbi bitatu, bakaba basaba ko bahabwa amategeko kugira ngo bibafashe kwibumbira mu mashyirahamwe.


text:
Muri Lebanon Hotel, umukiriya ni umwami
Yanditswe na RUTAYISIRE EMILE
Umuntu wese ugeze bwa mbere kuri Hoteli Lebanon ikibazo yibaza ni aho yabaga ataragera ahantu hari abakozi bakirana urugwiro na serivisi ntagereranywa uhasanga. Umuntu uhageze agenda anyuzwe kandi agahora yifuza gusubirayo.
Hoteli Lebanon irimo kuganwa n’abantu benshi kubera kunyurwa na serivisi bahabonera, iherereye mu Mujyi wa Kigali mu Karere ka Gasabo, mu Murenge wa Remera. Kugera neza kuri Lebanon Hotel unyura aho bita mu Migina iruhande rwa Sitade Amahoro, ukanyura iruhande rwa Hotel Sport View muri metero 60 uhita ubona amazina ya Hotel Lebanon, mu nyuguti nini zigaragara.
Ubwo Imvaho Nshya yaganiraga n’Umuyobozi Mukuru wa Lebanon Hotel Madamu Rukundo Claudine, yavuze ko Labanon Hotel yihariye kuri serivisi zinoze, kandi irangwa no gufata neza umukiriya akabona icyo akeneye cyose bigatuma agenda anyuzwe ku buryo ahora yifuza kugaruka.
Ushaka no gusura iyi Hoteli biremewe, ugerayo bakayigutambagiza bagusobanurira serivisi zihatangirwa.
Urebye uburyo Hoteli yubatswe na serivisi zihatangirwa utangazwa n’ibiciro biri hasi uhasanga. Hari ibyumba binyuranye uhitamo ikijyanye n’ubushobozi ufite. Hari ubwogero (piscine) buteye amabengeza, Sauna na Massage, ubusitani bubereye ijisho, Bare na Resitora.
Hoteli ifite kandi icyumba mberabyombi cyakira abantu basaga 300 bahuriye mu nama cyangwa ibindi birori. Ibi byose uhasanga ariko binozwa n’urugwiro wakiranwa n’abakozi baho.
Iyo uhamagaye kuri Lebanon Hotel ushaka kuhacumbika, wohererezwa imodoka ikagufata aho uri hose mu Mujyi wa Kigali. Ushobora kandi no guteguza ko wifuza kuharuhukira ukiri mu Ntara cyangwa mu mahanga.
Iyo ugeze ku kibuga k’indege uvuye mu mahanga, wohererezwa imodoka iza kugufata mu kanya nk’ako guhumbya.


text:
Amafoto Atandukanye y'Ibituba
Video zo Guswera Zitandukanye
Video zo Kunyaza
Video zo Guswera Igituba Kinini
Video zo Guswerana z'Abagande
Video zo Guswera z'Abahinde
Video za Rugongo nini
Video z'Abakobwa Barimo Kwikinisha
Jye rwose kubona uru rubuga byabaye ibisubizo by'ibibazo benshi nanjye ndimo twibazaga, ariko ubu tumaze kubona ibisuvizo bitari bike. Mu by'ukuri ni byiza cyane ko ibyo tuvugaho hano akenshi biba byerekeye ubuzima bwacu n'urukundo. Abatanga ibitekerezo ndabashimira kdi najye ndabizeza kuzajya ntanga ibitekerezo. Ubundi nasomaga ibyabandi, jye nkipowera gusa. Aha rero mfite ikibazo cyangambye kdi ngo ahari abagabo ntihapfa abandi nshaka ko munsobanurira. Kunyaza ni umuco nyarwanda kdi benshi barabikunda ndetse bashiki bacu ngo bibaryohera kubi! None uburyo bwo kunyaza neza ni ubuhe ko numva imvugo nyinshi zitandukanye? ese koko biraryoha? Abagabo n'abagore se abo bishimisha cyane kurusha abandi ni abahe? Rwose guswera numva ari umukino mwiza, ariko burya gukina ibyo umuntu atazi neza, hari igihe bamwita umuswa!!!!!!!! Kdi ubuswa burarwanywa umuntu akajijuka. Sawa mugire amahoro.
Posted by BURAKARI to IGITUBA at March 19, 2008 6:59 AM


text:
Uyu mudugudu w’ icyitegererezo wa Gorwe mu murenge wa Mata akarere ka Nyaruguru, wubakiwe abahoranye amasambu, ari gukorerwaho umushinga w’ icyayi, witezweho impinduka mu iterambere rusange, nk’ uko inzego zibishinzwe zibisobanura.
Akarere ka Nyaruguru kizeza ko hari uburyo bwinshi bwateganirijwe kubeshaho aba baturage, burimo na gahunda nka VUP zisanzwe ziteza imbere imibereho y’ abaturage. Usibye ko imibereho y’ aba bo, ahanini izashingira ku gukora mu cyayi ; nk’ uko uyobora akarere ka Nyaruguru, HABITEGEKO Francois, abigaragaza.
- Amasambu yimuwemo bamwe mu baturage ari gutunganywa ngo ashyirwemo icyayi
Umushinga w’ icyayi mu karere ka Nyaruguru, w’ umushoramari UNILIVER, watumye hubakwa imidugudu ibiri y’ ikitegerero, yatujwemo imiryango 228. Umudugudu wa Gorwe mu murenge wa mata, utujwemo imiryano 130, naho uwa Ngeri utujwemo miryango 90.
- Umudugudu watujwemo abahawe ingurane z’amasambu
Akarere ka Nyaruguru kavuga ko umushinga w’ icyayi uzaha akazi gahoraho abaturage 1000, ubu ngo ukoresha abaturage 600.